Kaldereroak, edo inauterien xanpain kopa - Tolosa - Tolosaldeko ataria\nKaldereroak, edo inauterien xanpain kopa\nItzea Urkizu Arsuaga 2020-02-14 08:59\nJaietan jaienetara sartzeko atea da kalderero eguna, Tolosan, baina asko dira ate hori zeharkatu ahal izateko moduak. Zartagina joz, begira, mozorrotu gabe edo txarangan saltoka, ederra da festaren lehen txinparta.\nItzaleko Ostegun Gizena da, askorentzat, kalderero eguna. Astetan eta astetan eutsitako euforiari irteten uzten dion inbutua. Xanpain kopa bateko aparra nola, halaxe igotzen da inauterizalearen adrenalina, kalderero iluntze-gauean, eta burbuilek uzten dutenaren parekoa izan ohi da kalderero egunaren ajea ere. Parranda eskuetan lehertzen zaio, bati baino gehiagori.\nTolosarrentzat, kaldereroak aitzakia bikaina izan dira Hungaria mapan kokatzeko, edo, nola-hala jakiteko, antzina, Europako ekialdean, ijitoek pertzak konpontzen zituztela. Dena den, kultura orokorreko galdera pareari erantzuteko baino balio ez duen informazio horrez gain, kaldereroek asko esan nahi dute Tolosako inauterietan: kalderero eguna da, betiko eszena eta irudiak betiko jendearekin errepikatzen diren gau horietako bat; edo, urteko egun gozagarrienetakoak hanka onarekin edo herrenka hasteko aukera. Finean, kalderero eguna izan daiteke jarrera bat bizitzaren aurrean: zartagina jo, edo begira egon?\nInauterizaleak txiki-txikitatik itsasten du, bere egutegi biologikoan, Ostegun Gizeneko txistorrarenaren aurretik badela festa usaintzen hasteko beste egun bat. Egia da: ikasgeletan askoz ere lehenago hartzen diote aurrea egutegiari, mozorroak esku-lanekin sortuz, eta jolas orduetan kantuen hitzak buruz ikasiz. Bada kaldereroetako abestiaren letra hungarierazkoa dela urtetan pentsatu izan duenik ere, kriseilula eta pikopertza gogotsu kantatuz.\nKantuan pasatzeko moduko eguna baita, kaldereroena, haurraren begietan. Haurtzaroa aspaldi atzean utzi zutenek gogoan izango dituzte Beotibar pilotalekuko gozoki poltsak, eta Xisto, Pisto eta Txibisto pailazoek oholtzara proba xelebreak egitera igoarazten zituzten gurasoak. Orduan, kalean zintzilika izaten ziren, Aiz-Orratz elkarteak banatutako paper handien gainean norberak egindako marrazkiak. Orain, erraldoiekin kalejiran joaten dira haurrak, Aiz-Orratzen Leidorreko ikuskizunera.\nBaina, orduan bezala orain, iristen da larunbat iluntzea, eta inauterizale bilaka litekeen haurra irteten da kaldereroen desfilera; ikustera edo parte hartzera. Eta, akaso bizitzan lehenengo aldiz, konturatzen da festetan beldurra senti daitekeela, buruhandiez aparteko beste izakiren batekin: hartzarekin. Horixe dira zartagina eta mailua: bizitzaren krudela, kolpeka-kolpeka.\nIzan daitezke lotsatiak, baina, aldi berean, saltsa guztien berri izan nahi dutenak. Tolosako inauteriak ostegunean hasten direla sutsuki defendatzen dutenak, edo, urte guztiko rol seriotik ateratzeko, Zaldunita, Astelenita eta Asteartita bakarrik baliatzen dituztenak. Ohitura zaleak inauterizale baino gehiago; Olentzero, errege mago, San Joan egun eta kalderero desfileak leku berberetik ikustea maite duten tolosarrak.\nInauterien voyeurrak festaren bihotzean ez egonagatik, zentzu osoa ematen diote kaldereroen desfileari; barruan doazen askoren gozamena ere haiek sortzen dute, hein batean. Baita argazkilariena ere: voyeurrek betetzen dituzte kale ertzak. Voyeurrak dira inauteri kaotikoaren hezur-haragizko enkoadrea.\nEgun batez ijito\nLarunbatek agenda propioa dute tolosarren bizitzetan, eta gehienek hurrenkera eta ordutegi berean egin ohi dituzte larunbatkeriak: kafetegian gosaldu, azokara joan, kirol pixkat bat egin, pare bat trago hartu, txipiekin mokadutxoa egin, bazkaldu eta siesta gozoan murgildu, adibidez.\nKaldereroek zerbait onik baldin badute, horixe baita: beti larunbatarekin iristen direla. Eta, beraz, larunbatei dagozkien egitekoak larunbatean egin behar direla, kalderero eguna izanda ere. Garrantzi gutxiko datua da hori kalderero zale amorratuentzat, asterokoa egiten baitute, Europa ekialdeko ijitoz atonduta ere. Goizean goizetik gona, txanpon, kapela, txaleko eta zartaginarekin kalera irteten direnak dira, bai.\nHorietako askorentzat, inauterietako egunik onena da kaldereroena; nahiz eta, gero, ostegunetik astearterako bidaia bonuan, txartel guztiak xahutu. Irudi lezake aurreko taldekoen antipodetan daudela, baina, egiazki, batzuek ezin dute inauteria bizi, besteen presentziarik gabe: elkarren dekoratu dira.\nItxuraldatu bai, baina parrandarako\nInauteri alaiaren iragarle izatea nahikoa motibo da, kalderero gaua parranda ahaztezin horietakoa izango dela pentsatzeko; eta askok nahikoa eta sobran dute hori, bizitza ospatzeko. Horri gehituz gero, kalderero egunean ez dela beharrezkoa zer jantzi eta zer zerekin konbinatu pentsatzea, aurreikuspenak perfektu bilaka daitezke.\nKaldereroetakoa baita urteko lehen parranda itxuraldatua, eta askok horrela bizi dute buhame hungariarren etorrera. Mozorroaren azpiko kapa kopurua kalkulatzen hasteko gaua da. Soinean daramazun jantzia amaren gaztetako gonarekin eta aitonaren ganbarako trapuekin osatu duzula, beste behin, lagunei kontatzen diezun iluntze hori. «Hurrengo urterako txanponak ondo josi behar ditut» enegarrenez zeure buruari errepikatzen diozunekoa.\nAdi, ordea, aldea baitago mozorrotzetik mozorrotzera: gaupasa egiteko ijito jantzian sartzen direnetako hainbatek polit egotea lehenesten dute, eta, aldiz, bikain itxuraldatzeko egiten dituzte eginahalak, beste askok.\nTxaranga, eta kito\nIa ziurtasun osoz baiezta liteke, zartagina jotzearen eta begira egotearen arteko bizi-filosofia guztiek bat egiten dutela, kalderero gauean, ordu jakin batetik aurrera. Ogi tartean egin beharreko afarien denboraldia kalderero gauean zabaltzen dute batzuek eta, beste askok, bi hilabete lehenago erreserbatutako mahaiaren bueltan osatzen dute oturuntza, egunak merezi duela sinetsita.\nTxaranga doinuek betetzen dute Alde Zaharra eta, bat-batean, urtebete zahartu izanaren poza pizten da zenbait bihotz inauterizaletan. Jaia halako erromantizismotik bizi ez dutenak ere batzen dira, ordea, goizaldeko hitzordura, kalea lapiko bilakatuz: inauterizaleak, goierritar exodoa, inauteriak sentitzen ez dituzten tolosarrak eta eskualdeko beste 27 herrietako parranda zaleak, guztiak saltsa berean.\nEuskal Herria plazako arkupeen balioa biderkatzen hasten den unea izaten da hori. Etxetik beti bezala irten, eta pare bat hortz beltzez margotuta itzultzeko arriskuaz jabetzeko momentua, edo eremu publikoan kantatzeari lotsa eta ahotsa galtzen hasteko aukera.\nKalderero gauak lehertzen du inauterietako xanpain botilaren kortxoa, tolosarrei, astebete pasatxoan, apar gainean bizitzeko eskua luzatuz. Biharamunak biharamun, gehienek aukerari heltzen diote, eta badira igande eguerdiko pregoi kontzerturako hitzordua egiten dutenak ere, ostegunera bitarte olatu gainean jarraitzeko.


Ikasle etorkinentzat kulturartekotasuna sustatzeko programak eta ikasle sartu berrien hizkuntza sendotzeko programak garatzeko diru-laguntzak (2018-2019). - Hezkuntza saila\nIkastetxeei emango zaizkien diru-laguntzen oinarriak ezartzea eta laguntza horietarako deialdia egitea. Diru-laguntza horiek ikastetxeen kulturarteko ikuspegia koordinatzeko eta hasi berri diren ikasle etorkinentzat hizkuntza indartzeko programak egiteko dira, baldin eta komunikatzeko gabezia handiak badituzte Euskal Autonomia Erkidegoko hizkuntza ofizialak ez jakiteagatik, eta, beraz, 2018-2019 ikasturtean hizkuntza indartzeko plan bat behar badute.\nDeialdiaren araudia AGINDUA, 2018ko azaroaren 28koa, Hezkuntzako sailburuarena. Honen bidez, diru-laguntzetarako deialdi bat egiten da, ikasle etorkinentzat kulturartekotasuna sustatzeko programak eta ikasle hasi berrien hizkuntza indartzeko programak garatzeko (L2. Hezkuntza inklusiboa eta aniztasunerako arreta).\nIzendatzen den dinamizatzailearen konpromisoa (pdf , 552.07 KB)\n2019ko irailaren 15a baino lehen.


Baserritar jantzi eta ospatu Euskal Jaia domekan - etakitto.eus\nBaserritar jantzi eta ospatu Euskal Jaia domekan\nPandemia dela eta, aurtengo Euskal Jaia bertan behera laga bazuten ere, aurreikusita zegoen egun handiaren datan, maiatzaren 31n, egun horretan ospatzekoa zela gogorarazteko keinu txikia egingo dute Eibarko Klub Deportiboko antolatzaileek. Hala ere, “babes eta segurtasun neurri guztiak errespetatu” nahi dituzte eta ez dute “inolako arrisku egoerarik sortu nahi”; beraz, “horixe izango da, keinu bat, musika, dantza eta alaitasun apur bat, Euskal Jaia urtero ospatzen dugun eibartar guztiontzat ospakizun txiki bat”.\nEtzi, maiatzaren 31n, 12:00ak eta 14:00ak bitartean, Eibarko Klub Deportiboaren eskutik musikari eta dantzari talde txiki batzuk Eibarko kaleetan ibiliko dira, kalejira eta dantza-saio laburrak eskainiz, auzoz auzo eta kalez kale. Horrela, eibartarrak gonbidatu nahi dituzte, urtero bezala, “baserritar jantzi eta musikari eta dantzariei ongi-etorria ematera… balkoi eta leihoetatik. Eta, kalean bada, distantziei ondo eutsiz, eta musikari eta dantzariekiko eta beste herritarrekiko neurriak gordez”.\nBalkoi eta terrazetatik, sagardo, txakolin, ardo ala freskagarria eskuan, Euskal Jaiaren bizipoza partekatu eta elkarrekin topa (distantziara!) egitera gonbidatzen dituzte eibartarrak, “eta euskal musikaren doinura besoak altxatu eta dantza apur bat egitera, nor bere tokitik!”.\nLau taldetan antolatuta, Kezka eta Usartzako txistulariak, Jainaga eta Narbaiza trikitilariak, gaiteroak eta Kezkako txistulariak ibiliko dira Euskal Jaiaren giroa kalez kale zabaltzen domeka eguerdian. Talde txikiak izango dira, gehienez 10 lagunez osatutakoak musikari eta dantzari artean, gehi beste bi lagun antolatzaile-laguntzaile lanetan jardungo dutenak, eta babes neurriak eta distantziak errespetatuko dituzte.\nKalez kale eta auzoetako plaza txikietan eskainiko dira emanaldi laburrak: Karmen kalean, Urkizu, Ibarkurutze, Estaziño, Toribio Etxebarria, Ego-gain, Legarre, Amaña, Argatxa, Jazinto Olabe, Eguzki plaza, Txaltxa-Zelai, Eibarko Bizikleta Plaza, Plaza Barria eta Bidebarrietan, besteak beste.\nAntolatzaileek jendea animatu nahi du euren argazkiak etxean, balkoian, kalean…ateratzera eta euskaljaia2020@gmail.com helbidera bidaltzera ere. Argazkiak gero era batean edo bestean ikusteko aukera egongo da, “Deporren erakusketa eginez edota sareen bitartez”. Aldi berean, seguritate protokoloa bete behar dela azpimarratu nahi dute, “ez delako jendea masiboki inguruan geratzeko ospakizuna, dinamikoa baizik; neurriak ez badira errespetatzen dantzatzeari lagako diote”.\n« Astelehenean zabalduko dituzte Portaleko udal zerbitzuak, liburutegia izan ezik Astelehenean irekiko ditu Debabarrenako Mankomunitateak bulegoak herritarrei arreta presentziala emateko »


«Izena bera aipatzeak kanpoan saltzea zailtzen du» | Kultura | Berria\nJoxe Portela. Filmaren ekoizlea\n«Izena bera aipatzeak kanpoan saltzea zailtzen du»\n2014ko otsailak 6 - Tolosa\nAbra Producciones ekoiztetxeko Alberto Gerrikabeitia eta Joxe Portela (Bilbo, 1957) dira filmaren ekoizleak. Bypass (2012) ere ekoitzi zuten, esaterako. Itxaropentsu mintzo da Portela, nahiz eta produkzio aurreko lanean bertan arazoak eduki dituzten. Badaki filma hedatzeko arazoak izango dituztela Espainian. «Pelikula ikustean banatzaileek beldur hori uxatuko dutela espero dut».\nPelikularen gaia dela eta, arazoak eduki al dituzue finantzatzea lortzeko?\nEITBren laguntza badugu, eta baita Jaurlaritzarena ere. Kanpoan, filmaren izena aipatzean, ez da erraza saltzea. Beldurtu egiten dira. Ez dakite zelan kontatuko dugun. Banku batzuek ere... Hasieran ondo, baina izena esaten zaienean atzera egiten dute.\nAsier ETA biok-ek, adibidez, arazoak eduki ditu hemendik kanpo proiektatzeko orduan.\nArazoa diferentea da, hori dokumental bat baita. Gureak aktoreak ditu, eta dirua lortzeko beste arrisku batzuk hartu behar dira.\nArazoak aurreikusi al zenituzten?\nBai, egia esan. Jendea ohituta dago Irlandako pelikulak ikustera, eta ez da ezer gertatzen. Baina hemengoak... Oraindik akusatu gehienak bizirik daude, orduan...\nLurperatu zituzteneko irudiak non grabatuko dituzue?\nDatorren asteazkenean eta ostegunean grabatuko ditugu, Tutera (Nafarroa) inguruan. Hasieran pentsatu genuen Bussoteraino (Alacant, Herrialde Katalanak) joatea, baina talde handia da gurea. Pentsa, talde teknikoan bakarrik 50 bat pertsona daude. Tuteran topatu dugu Bussoten antza duen leku bat.\nIritsiko al da Madrilgo dirua?\nZati bat iritsiko da, eta beharrezkoa da. Gainera, automatikoki heltzen da, film bat egiten baduzu, eta horretan dirua gastatzen baduzu. Behartuta daude zati hori ematera. Beste guztia... Banketxe batzuekin arazoak ditugu, eta denak ez dira Madrilgoak... Hango telebistei erakustean (TVE, pribatuak, Canal +...), bakarrik izena aipatzean, beti topatzen dute aitzakiaren bat. Oraingoz ez dute erosi. Pelikula ikusi nahi dute Canal + eta TVEkoek. Katalunian ere saiatzen ari gara, eta uste dugu bai han eta baita Frantzian ere errazagoa izango dela saltzea.\nZenbateko aurrekontua du filmak?\nPublizitate eta kopiarik gabe, 1,7 milioi eurokoa. Kopia eta publizitatearekin, 2,1 milioi euro ingurukoa.\nIgual Donostiako Zinemaldian estreinatuko dela aipatu duzue.\nGuretzat hori izango litzateke onena. Gure plangintzaren arabera, amaituta eta muntatuta eduki nahi dugu maiatzerako, Zinemaldiko hautaketa batzordeak ikus dezan. Espero dugu Zinemaldian estreinatzea. Non? Sail Ofizialean bada, hobeto. Horren ostean, Tolosan emango dugu urriaren 15ean, bahiketaren 31. urteurrena beteko baita. Ondoren, jada, zinema aretoetara eramango dugu.\nEspainian estreinatzeko arazoak edukiko dituzuela aurreikusten al duzue?\nEstreinatzeko, ez dut uste. Gero, ordea, ezin da jakin. Pentsatzen dut Madrilen, Katalunian eta Andaluzian badugula publiko objektibo bat.


Gaur egungo ahozko literaturaren ardatzan eta eta indartzen joan den generoa bertsolaritza da.\nBertsolaritza abestuz, errimatuz eta neurtuz egiten den berbaldi bat da. Ahozko euskal literaturaren\nadarretako bat da.\n«Eztabaida dialektikoa» darabilen artearen adierazpide hau mundu osoko kultura askotan agertu da.\nGaur egun, besteak beste, hor ditugu Alpujarrako trovo, Ameriketako Hego Konoko payada edota\nKubako repentismo direlakoak. Orobat, Asiako tradizioko parte da, antzinako greziar eta erromatar\nkulturetakoa, eta islamdarMediterraneoko historiakoa.\nBertsolaria, orain ezagutzen ditugun munduko inprobisatzaile gehienak ez bezala, musika-tresnaren\nlaguntzarik gabe aritzen da bertsotan. Juanito Dorronsorok, orain artean arlo honetan lan gehien egin\nduen ikertzaileak, 3.040 doinu ikertu eta sailkatu ditu. Jatorriaren arabera, Bertso Doinuak hiru\nkategoriatan sailkatzen dira:\nMusika-tresnen laguntzarik gabe kantatzeko, bertsolariak ahots sendo eta belarri ona behar duela izan\npentsa daiteke, baina Joxerra Gartzia, Andoni Egaña eta Jon Sarasua adituen esanean\n«komunikazioaren arrakasta edo porrota ez dago bertsolariaren ahotsaren kalitatearen baitan,\naukeraturiko doinuaren eta hura kantatzeko moduaren egokitasunean baizik».\nBertsoa puntutan zatitzen da, eta puntu bakoitzak, neurriaren arabera, silaba-kopuru jakin bat izango du.\nBat-bateko bertsolaritza liburuan adierazi denez, «bertsolariak, bat-batean ari delarik, ez du sekula\nsilaba-kopurua zenbatzen. Hori bai, doinuak eta errimak laxotasun handiagoa izan dezaketen bezala,\nneurrian ez dago erdibiderik. Ongi neurtuko dugu edo gaizki».\nBestelako zenbait egitura[aldatu | aldatu iturburu kodea]\nAurretiaz aipatutako neurriak dira plazaz plazako jardunean maizen erabiltzen diren neurriak. Hala ere,\nbadira beste neurri batzuk, koplak, tradizio handia dutenak eta oso erabiliak direnak eskerako eta\nTradizio handiko neurri horien alboan badira egitura berriagoak ere. Bat-bateko bertsolaritza liburuan oso\nongi azaltzen da neurri horiek nola eta zergatik sortuak izan diren. «Askotan bertsolariek beraiek sortuak\ndira, txapelketetarako gehienean. Zailtasun teknikoaren gailurra topatu nahi izan da horrelakoetan. Bertso\nluzeagoa, errima gehiago... arrisku handiagoa estropezu egiteko, baina arrakasta nabarmena bidea ongi\nburutuz gero. Baina ez da hori egitura berri hauen sorkuntzaren arrazoi bakarra. Egungo bertsolaritza\nmodernoaren ezaugarrietako bat da, testu luzeagoaren beharra. Bertsolariak bere originaltasuna\nazaltzeko, bere arrazoi-bidearen konplexutasuna kokatzeko, gaiarekiko distantzia hartzeko... lekua behar\nArestian aipatutako neurriek errima-talde bakarra erabiltzen dute, baina badaude errima-talde biz\nosatutako neurriak ere. Hona hemen bi adibide:\nBat-bateko bertsolaritza liburuan aipatu denez, «askorentzat errimak osatzen du bertsoaren alderdi\nteknikoen ardatza. Errimatuz ari bagara (nahiz errima guztiz aberatsa ez izan), bertsotan ari gara».\nErrima beti da sail berekoa, baina errima pobreak eta aberatsak bereizten dira. Burua eta ordua hitzek\nerrima pobrea osatzen dute, eta, aldiz, elizan eta gerizan hitzek errima aberatsa, -an atzizkian errima-\nkide izatez gain, aurreko kontsonantean (z) eta haren aurreko bokalean (i) eta hasierakoan (e) ere bat\nBaina errima eta neurria bertsolariarentzat arau edo muga diren arren, laguntza-bide ere izan daitezkeela\nesaten da Bat-bateko bertsolaritza liburuan. Izan ere, «bertsolariak ez du sekula nahi duen huraxe\nesaten. Esaten du, neurri batzuen barruan eta buruan bildu dituen errima-hitzekin une jakin batean\nesateko gai dena. Ez da bertsolaririk nahi duena esan eta gainera neurtu eta errimatu egingo duenik.\nBadira bertsolariak aldiz, neurtu eta arrimatzeaz gain, argitasun une batzuetan esan nahi luketenera asko\nBertsoaren zailtasuna[aldatu | aldatu iturburu kodea]\nSalbuespenak salbuespen, bertso batean errima talde berekoa da eta beti kontsonantea.\nBertsolariarentzat zailtasunik handiena errima-hitz multzo egokia bilatzean datza. Bertso berean errimahitza errepikatuz gero, bertsolariak poto egin duela esaten da. Potoa da hala epai-mahaiak nola ikusentzuleek gehien «zigortzen» duten akatsa.\nNahiz eta lehenagoko aztarnak ere badiren, bertsolaritza XIX. mendetik aurrera garatu zen Euskal\nHerrian. Ez zen lurralde guztietan indar berarekin hedatu, ordea. Gipuzkoako eskualde batzuek eman\nzituzten bertsolaririk ezagunenak. XIX. mendeko gerra eta gatazka ugariek eskaini zuten bertsotarako\ngairik. Hori dela eta, frantsesen aurka, karlisten zein liberalen alde eta Kubako independentzia-gerraren\nberri emanez bertso-paper mordoxka bat iritsi zaigu, eta ahoz aho banaka batzuk. Kanta paperen bidez\nzabaldutako bertsoak oso modan egon ziren, zenbait kasutan gainera, orduko gertaera eta albisteak\njakinarazteko modurik herrikoienetako bat zela.\nMende hartako bertsolari zaharrenen artean Xenpelar errenteriarra dugu ospetsuena. Haren bertso-sorta\naskok bizirik diraute euskal kantutegian: Betroiarenak, Pasaiako zezenarenak edo Ia guriak egin du,\nesaterako. Bapateko bertsolari moduan nabarmendu ez baziren ere, Jose Mari Iparragirre eta Bilintxen\nbertsoak ere aipagarriak dira. Lehenaren Ume eder bat eta Gernikako arbola edo bigarrenaren Bein\nbatian Loiolan eta Loriak udan intza bezela, oso ezagunak dira. Azpimarratzekoak dira Iparraldeko\nkoblakariak ere, hala nola Zuberoako Piarres Topet "Etxahun" barkoxtarra (Ürx'aphal bat badügü, Maria\nSolt eta Kastero...) eta Nafarroa Behereko Joanes Otsalde bidarraitarra (Lurreko ene bizia, Iruñeko\nXIX. mendean aurrera joan ahala, bertsolari asko azaldu ziren Gipuzkoa aldean, Asteasu-Zizurkil eta\nDonostiatik Oriora bitartean bereziki: famatuenak Juan Jose Alkain "Udarregi", Pedro Jose Elizegi "Pello\nErrota" eta Pello Mari Otaño agian. Udarregi, sasoi hartako asko legez, analfabetoa izan arren, adimen\noso argikoa zen. Berak asmatu zuen bertsoez oroitzeko marra sistema partikularra. Pello Errotaren\nateraldi azkarrek eta ezten zorrotzak merezitako ospea irabazi zuten; horregatik, maiz heltzen zitzaizkion\nzerbaiti buruz bertsoak egiteko eskariak. Pello Mari Otañok ez zuen plazarik plaza ibiltzerik izan, izan ere,\nKattarro ezizenaz zen ezaguna ahots gutxitxo zeukalako. Hala ere, besteak baino letratuagoa izaki,\npaperean ipini zituen bere lan asko, hartara bertsoek zabalkunde handiagoa izan zutelarik. Ezagunak dira\nbere Lagundurikan danoi, Mutil koxkor bat, Zazpiak bat, Ameriketako panpetan etab.\nTxirritaren garaia[aldatu | aldatu iturburu kodea]\nGauzak horrela, bertsolarien prestijioak apur bat beherantz egin zuen XX. mendearen hasieran. Dena\nden, herri eta auzoetako jai eta ospakizunik garrantzitsuenetan ez zen bertsoen faltarik izaten eta\npasadizo xelebreen kanta paperak haizatzen jarraitzen zuten. Bertsolariek gizarteko gai gehientsuenei\nheltzen zieten, gainera: marinel eta baserritarren bizimodu latza, langileen borrokak eta grebak, estatu\neta munduko gertaera entzutetsuak (Lehen Mundu Gerra edo 1920 aldera Ipar Afrikan izandakoa) eta\nGerra aurretik bertsolari onak jardun ziren Gipuzkoa eta inguruetan; Usurbil, Hernani, Errenteria, Oiartzun\naldean batez ere: Juan Bautista Urkia "Gaztelu" usurbildarra, Juan Jose Lujanbio "Saiburu" hernaniarra,\nJose Mari Berra "Teilleri txiki" errenteriarra, Jose Joakin Urbieta "Kaskazuri" oiartzuarra, Fermin Imaz\ndonostiarra, Errenteriako Zapirain eta Zabaleta anaiak, Lezoko Juan Jose Sarasola "Lexo" eta beste\nasko. Azkoitia eta Azpeitian ere izan zen bertsolaririk: Juan Mari Juaristi "Atano", Juan mari Zubizarreta\n"Etxeberritxo", "Uztarri", Frantzisko Iturzaeta...\nBaina garai hartan Euskal Herriko ia bazter guztietan kantatu zuen bertsolaria Jose Manuel Lujanbio\n"Txirrita" (1860-1936) izan zen. Hernanin jaio eta hamahiru urterekin Errenteriako Txirrita baserrira aldatu\nzen gizon honek etorri ikaragarria zuen. Denetan abila zen: bapatean eta idatziz, gai jostalari nahiz\nserioetan, bakarrean zein lagun artean. Bere bertso ospetsuetako batzuk dira Neskazar bat\ntentatzen,Albaiteruen salan, Proportzio bat, Il da Canovas, Gure munduko bizimodua edo Norteko trenari\nBizkaian ez zen Gipuzkoan beste indartu bertsolaritza. Hala ere, ezin da ahaztu Muxikako Enbeitatarren\nfamiliak izandako garrantzia. XX. mende hasieran Kepa Enbeita "Urretxindorra" (1878-1942) izan zen\nospetsuena anaia Imanolekin batera. Bere probintziatik kanpora ere sarri ibili zen, beste batzuekin lehian\nedo baita hauteskunde kanpainetan eta mitinetan jeltzaleen ideiak defendatzen ere. Hein batean puristen\neuskara "garbia" erabili arren, entzulegoarengana erraz heltzen zekien. Gerraostean bere seme\nBalendinek eta hainbat bilobek jarraitu diote familiako bertsolari sagari.\nEspainiako Bigarren Errepublika etorri baino urtebete lehenago eman zuen bertsolaritzak bere\nentzutearen hobekuntzarako urrats handia. Esan bezala, pertsona ikasiek bertsoak jende landugabearen\nhuskeriatzat zeuzkaten. Uste hori aldatzeko, erabakiorra izan zen Manuel lekuona irakasleak Eusko\nIkaskuntzaren V. Biltzarrean ahozko literaturari buruz irakurritako hitzaldia, sei urte geroago kaleratuko\nzuen Literatura oral euskérica liburuaren aurrerapena. Garbi azaldu zuen arlotekeria baino zerbait\ngehiago zegoela konposizio askotan eta bertsolariaren buruak harrigarriro lan egiten duela ahapaldiak\nosatzeko orduan. Lekuonak bertsolarien doinu, neurri eta teknikaren xehetasunak erakutsi zituen, zenbait\nbertso motaren ezaugarriak azaldu eta bertsolaritzaren historiari buruzko hainbat eta hainbat albiste\nLekuonaren hitzaldiak izan zituen ondorioak euskaltzaleengan. Horietako bat Donostian Euskaltzaleak\neta Eusko Gaztedia erakundeetako Jose Zubimendi, Aitzol eta bestek antolatutako "Bertsolari-Egunak"\nizan ziren. Lehena 1935ean ospatu zen Kursaaleko Poxpolinen antzokian, hemeretzi bertsolariren\npartaidetzarekin. Gehienak gipuzkoarrak ziren, baina baita bizkaitar eta lapurtar batzuk ere. Txirrita, Lexo\nedo Saiburu bezalako zaharrak, "Txapel" eta Zabaleta anaien tankerako bertsolari sasoikoak, edota\nZepai eta Basarriren moduko gazteak. Iñaki Eizmendi "Basarri"ri jantzi zioten txapela, honela\nbertsolaritzaren aro berri bati hasiera emanez.\nHurrengo urtean ere Donostian bildu ziren bertsolariak (Victoria Eugenia antzokian), aldez aurretik\neskualdeka hiru kanporaketa egin eta gero. Bizkaitar eta lapurtarrik ez zen oraingoan azaldu, baina\nbaiNafarroa Garaiko zein Behereko bertsolariak. Aurkezle lanetan aritu zen Basarriren aginduetara\nhamar partaide lehiatu ziren. Handik hilabete gutxira hilko zen Txirrita handiak irabazi zuen bigarren\ntxapel hau; hartara, berandu samar bazen ere, inoizko bertsolaririk onenetako bati merezitako omenaldia\negiten zitzaion. Baina ondorengo belaunaldia ere ziurtatua geratu zen, bigarren eta hirugarren postuak\nManuel Olaizola "Uztapide"k eta Akilino Izagirre "Zepai"k eskuratu baitzituzten. Ez zekiten ondo hurrengo\nhamarkadetan zein baldintza eskasetan kantatu beharko zuten, 1940 eta 1960 artean bereziki,\nEspainiako Gerra Zibilaren irabazlek ezarritako errejimen politiko bortitzaren ondorioz.\nJuan Jose Makazaga (1887-1963) altzarraren lana ere aipagarria da, bertsolaria izan ez bazen ere.\nInprimatzailea zen, lehenik Ordizian eta 1926tik aurrera Errenterian. Kanta paperez gain, "bertso-berri"z\nosatutako sortak ere kaleratu zituen. Garaiko bertsolari askoren lanak bere kabuz inprimarazi zituen,\njatorrizko testua errespetatuz. Bere bilduma batzuk: Xenpelar'en bertsuak, Bilintx'en bertsuak, Txirrita'ren\ntestamentua edo Euskal Erriko kanta zarrak, hiru tomo txikitan banatua. Gainera, 1931-1932 bitartean\nhiru orriko bertso aldizkaria argitaratu zuen astero, Bertsolariya izenekoa. Bertsolariyak autore zahar eta\nberrien bertsoak zekartzan, Hegoaldekoak gehienbat, baina Iparraldekoak ere bai. Azkenean, 330\norrialdeko liburu bilakatu zen.


Jakina denez, Euskal Autonomia Erkidegoko ikastetxeetan A, B eta D ereduen artean hautatu daiteke. Eusko Jaurlaritzak datozen urteetarako hezkuntza curriculuma prestatu duen honetan, eskoletan ezarriko den hizkuntza politikaz aritu dira EAJ, EH-Bildu eta PSEko ordezkariak, Donostiako Udalak hezkuntzari berriki eskaini dizkion jardunaldietan.\nJuanjo Agirrezabala (EH-Bildu), Jone Berriozabal (EAJ), Naiara Sampedro Donostiako Hezkuntza zinegotzia, Maria Luisa Garcia (PSE) eta Mikel Garcia moderatzailea, "Hezkuntza ereduen garrantzia gizartearen eraikuntzan" jardunaldietan. (Arg: JM Auzmendi)\nAurrerantzean EAEko hezkuntza sistema egituratuko duten curriculum dekretuak prest ditu Jaurlaritzak, Heziberri planaren baitan. Hasierako zirriborroan, saiakera bat antzematen zen eragileek eta Euskadiko Eskola Kontseiluak aspalditik aldarrikatzen duten eskariari erantzuteko: ereduetan oinarritutako sistema gainditzeko beharra. Azken finean, A (gaztelaniaz nagusiki) eta B (ikasgai batzuk gaztelaniaz eta beste batzuk euskaraz) ereduek ez dutela euskalduntzen argi diote ikerketek. Jaurlaritzaren lehen zirriborro hark euskara ardatz duen sistema eleanitza proposatzen zuen ikastetxeetarako; “euskara ohituraz eta modu normalizatuan erabiltzen dela bermatuko da, barruko nahiz kanpoko jardueretan eta, oro har, eskolako ekintzetan”, zioen. Eskola osoa inplikatuz, euskarari trataera integrala ematea eta irizpide horietatik abiatuta ikastetxe bakoitzak hizkuntza proiektu propioa egitea planteatzen zuen.\nBehin betiko dokumentuan, A, B eta D ereduak mantentzearen alde egin du azkenean Jaurlaritzak, eta aldagai zalantzagarria gehitu du: euskara eskakizuna ikastetxearen inguru soziolinguistikoaren arabera egingo da. Eragile ugarik ez du hori begi onez ikusi, euskararen ezagutzan abiadura ezberdineko zentroak eta ghetto linguistikoak sor ditzakeelakoan. Denei euskara maila bera eskatu beharko litzaiekeela eta helburu horretara iristeko zailtasun eta behar handiagoak dituzten zonaldeetan baliabideak jarri behar liratekeela uste dute. Jaurlaritzarentzat aldiz, lorpen handia da ereduak mantendu ahal izateko Espainiako Gobernuarekin hitzartu duen akordioa, LOMCEk gai honetan eskua sar ez dezan.\nIngurumari horretan, gaiaz eztabaidatu dute Jone Berriozabal EAJko legebiltzarkideak, Juanjo Agirrezabala EH-Bilduko legebiltzarkideak eta Maria Luisa Garcia PSEko Gipuzkoako Hezkuntza arduradunak.\nGauza bera eskatu behar al diegu Ataun eta Oioni?\n“Espainiako Gobernuarekin Jaurlaritzak lortutako akordioa azpimarratzekoa da. Gurean euskarak daukan garrantziari eragin ziezaiokeen LOMCEk, eta gure sistema babesteko akordioa lortu dugu. Euskara maila hobetzearen alde gaude, jakina, bai A ereduan, bai B ereduan eta baita D ereduan ere; eredu guztiek dute hobekuntzarako tartea eta prest gaude behar diren neurriak ezartzeko, ordu kopuruak areagotzeko edota metodologia egokitzeko, euskara maila hobetu dadin –dio Berriozabal jeltzaleak–. Nabarmendu behar da eredu bera izan arren, D eredua adibidez, ez dela berdina herri batean edo bestean aplikatzen denean”.\n“Duela sei-zazpi urte jada Kontseiluak bere txosten guztietan esaten zuen ereduen markoa gainditu egin behar dela. Saiakera egin zen 2008-2009an, hezkuntza eragile guztien adostasunez, baina azkenean bere horretan gelditu zen. A, B eta D ereduak mantendu eta hobetu behar direla diozu, eta badakit Ataungo D eredua eta Oiongoa ez direla inondik inora berdinak, baina hortik abiatuta ere denentzat helburu orokorra jarri beharra dago, eskolan ikasle euskaldunak lortzeko, eta ereduen markoa ez da horretarako baliagarria”, adierazi du Agirrezabala EH-Bilduko kideak. “2009an behinik behin esaten zen Derrigorrezko Bigarren Hezkuntza bukatzen zutenerako euskaraz B2 maila gainditzeko prestatuta egon behar zutela ikasleek. PSOEk kolpe batez kendu zuen hori eta orain Jaurlaritzaren Heziberri planak ez du zehazten hizkuntza aldetik zein profil lortu behar duten ikasleek”.\nHeziberrik irteera profilaz hitz egiten duela erantzun dio Berriozabalek, baina modu orokorrean egiten duela: “Ikasleak izan beharko dituen gaitasunak azaltzen dira. Horrek ez du esan nahi gaitasun hori ebaluatzeko Europako markoko zenbaki bat eman behar zaionik, askoz orokorragoa da irteera profila: hizkuntza gaitasuna izatea, hainbat hizkuntzatan”. Garcia PSEko kideak gaineratu du B2 ez dela hezkuntza sistemarako marko bat, atzerriko hizkuntzen maila ebaluatzeko erabiltzen den adierazlea baizik, eta irteera profila jartzeak arrisku handiak dituela uste du, “zuk esan moduan Oion eta Ataun ez direlako gauza bera, eta beraz gauza bera eskatu behar al diegu, abiapuntu zeharo ezberdinak izanik? Gure ikasle gehienen ama hizkuntza ez da euskara eta espazio soziolinguistiko hori kontuan hartu behar da ez bakarrik ikasgelan metodologia ezberdinak erabiltzeko, baita errealitate horren barruan ikastetxeak malgutasunez aritu ahal izateko ere”.\nEredu bakarra, Katalunian bezala?\nEAJko ordezkariaren hitzetan, ereduen sistema adostasun sozial eta politiko zabal batean dago oinarrituta eta eutsi egin behar zaio “hobea eta legezkoa den eta euskararen segurtasuna bermatuko duen besterik ez dagoen bitartean. Aldatuko bagenu, gutxieneko lau aurre-baldintza eman beharko lirateke: marko berriak emaitza hobeak bermatzea, dugun legedian onargarria izatea, ikuspegi guztietatik egingarria izatea, eta herritarren gehiengoak ulertzea eta nahi izatea. Behin eta berriz diogu eleaniztasunean aurrera egin behar dugula, euskara ardatz hartuta, baina ez dut uste esan daitekeenik ereduen sistemak goia jo duela, beste sistema batek, bat eta bakarrak, ez digulako ezer onik ekarriko”. Eta galdera luzatu dio EH-Bilduko legebiltzarkideari: “Ereduen markoa gainditu beharra diozu: markoa gainditzea zer da, eredu bat eta bakarra herri guztientzat? Eredu bat eta bakarra ikasle guztientzat? Horretaz ari bagara, gu ez gatoz bat eta gainera ez da posible, gure buruari eman diogun legediak ez duelako onartzen”. Izan ere, Euskararen Legearen arabera (1982) hizkuntza aukeratzeko familiek duten eskubidea bermatu behar da, eta hizkuntza ofizialak bi dira EAEn.\nAgirrezabalak erantzun aurretik, PSEko ordezkariak hartu du hitza: ereduak garrantzitsuak direla dio, gizartean egonkortasun eta kohesio elementu inportantea direla argudiatuta, eta hortik mugitzekotan, esperimentazio eta ebaluazio faseak beharko liratekeela azpimarratu du, “ebidentzian eta zehaztasun zientifikoan oinarrituta”, eredu hobea dela ziurtatzeko. “Aldi berean, pentsatzen dut ez gaudela 1982an, gizartea asko aldatu dela eta hezkuntza sistemari beste gauza batzuk eskatzen dizkiotela gurasoek. Horiei erantzutea gure eginbeharra da, beti ere akordioan oinarrituta”. Isabel Celaá Hezkuntza sailburu zen garaian (PSE) era esperimentalean gauzatu zen hiru eleko eredua ekarri du akordura: eredu horrek euskaraz, gaztelaniaz eta ingelesez egin beharreko gutxieneko eta gehieneko ikastorduak finkatzen zituen eta kritikatua izan zen, beste hizkuntzen mesedetan ardatz behar lukeen euskarari orduak kentzen zitzaizkiolakoan. Garciaren esanetan, baina, “eredu honen ebaluazioa oso ona izan zen; probatu zuten ikastetxeetan ingelesaren ezagutza areagotu zen eta euskara ez zen kaltetuta atera”.\n“Hiru eleko ereduak ingelesean emaitza onak eman zituela diozu eta euskarari ez ziola kalterik egin, baina hobekuntzarik ere ez zion ekarri” gogoratu du EH-Bilduko politikariak, eta horregatik uste du ikasleak euskalduntzeko ez dela marko egokia. Jeltzalearen itaunari ere erantzun dio: “Eredu bakarra ez omen da posible, baina Kataluniak murgiltze eredua dauka [gure D ereduaren parekoa, ikasgai gehienak euskaraz guk, haiek katalanez], eredu hori baino ez du, bakarra, eta ez da mundua erori”. Presentzia handiena euskarak izango duen marko berri batera urratsa emateko une aproposa dela garbi du Agirrezabalak: “2009rako lege proiektuan euskararentzat ikastorduen %60ko presentzia zegoen finkatuta, arrazoi oso sinple batengatik: orokorrean, %60ak bermatzen du hizkuntza konpetentzia oso onak izatea. Eta egin daiteke, aho-betez diozuelako oinarri politiko eta sozial sendoa duela egungo eredu sistemak, baina 1982an onarturiko Euskararen Legetik eratortzen da sistema hau, eta zenbatek bozkatu zuen legea Legebiltzarrean? 75 parlamentaritik 39k. Une hauetan EAJ eta EH-Bildu elkartuta, hezkuntzan euskarak benetan ardatz izan behar duela adosten badugu 75etik 48ren adostasuna genuke, orduan baino handiagoa. Eta hezkuntza eragileak ere denak datoz bat! Zergatik ez da orduan egiten? Zeri diogu beldur? Beti ere, ikasleen hizkuntza konpetentzia hobetzea helburu”.


Etorkizuneko Esnearen Gaitasun Teknologikoaren Zentro Nazionala Asturiasen egongo da | Consumer\nEtorkizuneko Esnearen Gaitasun Teknologikoaren Zentro Nazionala Asturiasen egongo da\nEsnearen eta esnekien hainbat alderdiri buruzko ikerketa-proiektuak garatzea izango du helburu.\nAsturiasen egingo da Esnearen Gaitasun Teknologikoaren Zentro Nazionala. Zentro hori arduratuko da produktu horren eta haren deribatuen hainbat alderdiri buruzko ikerketa-proiektuak garatzeaz, Ikerketa Zientifikoen Kontseilu Gorenak (CSIC) jakinarazi zuenez. Oviedoko Unibertsitatearekin batera hartuko du parte ekimen horretan. Atzo sinatu zen ikastetxea sortzeko lankidetza-hitzarmena.\nCSICek adierazi zuenez, egiten diren ikerketen bidez, Espainiako esnekien sektorearen lehiakortasuna handitu nahi da, eta zentroa halako proiektuetarako erreferentzia-leku bihurtu. Horrez gain, beste ikerketa-talde, enpresa eta teknologia-zentro batzuekin ekimenak sustatzea eta teknologia-transferentzia bultzatzea ere aurreikusten du hitzarmenak.\nGainera, hitzarmenak aukera ematen du Esnearen Lehiaren Zentro Nazionalean beste institutu eta unibertsitate batzuetako ikerketa-taldeetako zientzialariak sartzeko. Izan ere, instalazio berriko ikertzaileek antzeko arloetan espezializatutako beste zentro batzuetako taldeekin harremanak izatea eta nazioarteko lankidetza eta etorkizuneko instalazio pilotuetarako eta laborategietarako sarbide partekatua sustatzea da helburuetako bat.\n“Etorkizuneko ikerketa-zentroari esker, Espainiako ikertzaileak arlo horretako ikerketaren buru izango dira. Gainera, sektoreko elkarte eta enpresekiko harremana indartuko du, eta horrek beharren abangoardian egotea eta sortzen dituzten ikerketen eta emaitzen transferentzia hobetzea ahalbidetuko die”, nabarmendu zuen Rafael Rodrigo CSICeko lehendakariak.\nfuturo centro nacional de competencia-eu investigación-eu leche-eu proiektuak zentro


Fauna - Wikipedia, entziklopedia askea.\nAustraliako fauna, Nordisk familjebok liburuko lehen argitaraldian agertu omen zen ilustrazioa.\nFauna motak[aldatu | aldatu iturburu kodea]\nFauna hainbat motatan sailka daiteke jatorriari erreparatuz gero (ekosistema batean bizi direnak eta abiotikoetan bizi direnak).\nFauna basatia: gizaki gabe bizi diren animali multzoen fauna mota bat.\nFauna etxetiarra: espezie etxekotuez osatuta dago hau da, gizaki baten arduran daudenak. Animalia mota hauek ,gizakiaren bizi izatera ohitzen dira giltzaperatuta egon gabe, eta egoera horretan zehaztu gabe ugaltzen dira helburu hauetarako: animaliek lana ekoiztea (haragia, artilea, azalak, lumak, arrautzak, konpainia eta beste produktu batzuk) eta zerbitzuak (zaldia, idia, ardia, ahuntza, katua, txakurra, oiloa, txerria, besteak beste).


Energia publikoa eta aberastasunaren banaketa aldarrikatu dute ehunka pertsonak - Bilbo - Uriola.eus\nEnergia publikoa eta aberastasunaren banaketa aldarrikatu dute ehunka pertsonak\nuriola.eus 2022-05-27 09:39\n"Bizitza duinak ez du preziorik" lelopean egindako manifestazioa (Argazkia: LAB Bilbo)\n"Bizitza duinak ez du preziorik" lelopean manifestazioa deitu zuen Euskal Herriko Eskubide Sozialen Kartak. Energiarako eskubidea bermatzea, zerbitzu publikoen defentsa eta aberastasunaren banaketa aldarrikatu dituzte, besteak beste.\nEhunka pertsona manifestatu ziren atzo arratsaldean Bilbon, prezioen igoerak dakarren pobretzea salatzeko. Inflazioaren jatorria egiturazkoa dela kritikatu dute, eta ez gerraren ondorio bat, aberastasuna gero eta esku gutxiagotan banatzen ari dela kritikatu dute eta egoerari buelta emateko argi utzi dute mobilizatuko direla.\nManifestazioaren amaieran irakurritako oharrean KPI-aren igoera sistema kapitalistaren berezko espekulazioagatik edo elektrizitatearen prezioak finkatzeko sistemagatik dela kritikatu dute eta ez gobernuak emandako arrazoiengatik: "Iazko inflazioa ( % 6,5) koiunturala zela esan ziguten. Eta orain, urte arteko KPIa % 9,8ra iritsi denean, Putinen eta Ukrainako gerraren errua dela esaten digute. Hori ere ez da egia".\nAzaldu zuten moduan milaka langilek, pentsiodunek edo prestazioak jasotzen dituzten pertsonek, bereziki emakumeek, gazteek eta pertsona migratuek pobreziaren atalasearen azpitik diru-sarrerak badituzte ere, arazo hori okerrera doala kritikatu dute: "Botere ekonomiko eta politikoek pobrezia zabaltzen jarraitu nahi dute, aberastasuna gero eta esku gutxiagotan metatzen". Bestalde, zergak jaistearen aukerak sistema publikoa "are gehiago eraistea" ekar dezakeela aipatu dute.\nAldarrikapenak "pobretzearen aurrean"\nEgoera honi buelta emateko mobilizatzea eskatu dute eta hainbat aldarrikapen plazaratu dituzte. Langileen erosahalmenari eusteko "soldatak eta pentsioak defendatzea eta produktu energetiko guztien prezioak kontrolatzea eta mugatzea" aldarrikatu du Eskubide Sozialen Kartak. Energiarako eskubidea bermatzeko energia-sektorearen publifikazioa eta bidezko trantsizio ekologikoa aldarrikatu dute.\n"Bada garaia zerbitzu publikoak garatzeko, oinarrizko eskubide sozialak bermatzeko, hala nola osasuna, hezkuntza, zaintzak edo etxebizitza", aldarrikatu dute. Bestalde, kalitatezko etxebizitzarako sarbide unibertsala, pentsio sistema publikoa indartzea eta bermatutako oinarrizko errentan Kartatik egindako HEL-a kontuan hartzea eskatu dute.\nAzkenik "bizitza duina bermatzeko, aberastasunaren banaketa" eta burujabetzan aurrera egitea eskatu dute. Aldarrikapen hauek guztiak "Euskal Herrian lan egin, duintasunez bizi eta erabakitzeko tresnak garatzeko" behar direla azpimarratu dute manifestazioaren amaieran.


"Azken lau urteotako bizipenak ere izango ditugu gogoan" - Zumaia - Baleike.eus\n"Azken lau urteotako bizipenak ere izango ditugu gogoan"\nBaleike 2018-09-18 20:29\nZortzi abesti biltzen dituen maketa kaleratzearekin batera eman du Breaking Brokkoli musika taldeak atsedenaldiaren berri. Diskoa esku artean izateaz gain, azken urteotako bizipenak gogoan izango dituzte Unai Linazasoro eta Ander Eizagirre taldeko musikarietako bik. Ikasketengatik hartuko dute hilabete batzuetako atsedena, baina aurrerago musikarekin gozatzen jarraitzeko asmoa dute.\nBertsioak joz hasi zuen Breaking Brokkoli taldeak bere ibilbidea\nUnai Linazisoro: Duela lau urte edo hasi ginen, eta ikasketekin uztartu behar izan genuen garai hura. Bertsioak joz pasatzen genituen arratsaldeak entsegu lokalean. Hasieran, ez genekien zein musika jo nahi genuen. Probatzen hasi ginen, gustuko genuena zehazten. Lehen kontzertua santelmoetako bertsio gauean jo genuen Arctic Monkeys taldearen bertsioekin.\nAnder Eizagirre: Luken [Prinse] eta biok musika eskolan jarraitu genuen gitarra ikasten, eta Manexek [Azkue] ordurako bazekien bateria jotzen. Geure artean hitz egin genuen taldea sortzearen inguruan, baina baxu jotzailea falta zitzaigun. Orduan pianoa jotzen zuen Unaik, baina berehala hasi zen baxua ikasten. Egia esan, azkar ikasi zuen, eta urtebetera entseatzen hasi ginen.\nIzen berezia du zuen taldeak.\nA.E.: Deiadar izenarekin egin genituen lehen urteak. Jotzen genituen bertsioak eta geure abestiak ingelesez abesten genituen, eta izenak iradokitzen zuena ez zela hori ohartu ginen. Jendea Deiadar ikustera etortzen zen, baina espero ez zuen zerbait aurkitzen zuen. Orduan, izena aldatzea erabaki genuen.\nU.L.: Askotan galdetu digute taldearen izenaren inguruan. Izenak berak grazia egiten zigun, originaltasun puntu horren bila joan ginen. Egia esan, taldearen izenak ez du zentzu berezirik.\nSortuta zenituzten abestiak maketa batean bildu dituzue orain.\nA.E.: Abesti asko genituen, baina zortzi biltzea erabaki dugu. Abestiak ingelesez idatziak dira, eta bakoitzak du bere gaia. Hala ere, garrantzia gutxi eman izan diegu beti ahotsari eta letrari, gehiago nabarmendu dugu alde instrumentala. Horrek gehiago bete gaitu, baina ez esateko ezer ez genuelako.\nU.L.: Abestiak sortzeko prozesua oso luzea izan da. Taldekideren batek oinarria ekartzen zuen, eta garatzen joaten ginen entsegu lokalean. Grabatu ondoren entzun egiten genuen, eta horren gainean aldaketak egiten genituen. Lehen kantu horietatik azkenengoetara badago aldea, geure estiloa zehazten joan gara denborak aurrera egin ahala.\nA.E.: Bitxitasuna izan da geure abestien ezaugarria. Ez dute zerikusirik beste taldeekin, eta diskoko abestiek ere ez dute antzik beren artean. Rage against the machine taldearen influentziak badaude abesti batzuetan, baita Led Zeppelinenak ere, lasaiagoak dira beste batzuk... Puntu komun bat aurkitu genuen, eta bide horri segika iritsi gara honaino.\nHilabete askotako lana izan da. Gustura al zaudete emaitzarekin?\nU.L.: Abenduan hasi ginen grabatzen. Lanarekin eta ikasketekin uztartu behar izan dugu, eta asko luzatu da prozesua. Usategian grabatu genuen, eta guk egin ditugu egin beharreko lan denak, ingurukoek lagunduta. Horrek dena zaildu du, esperientziarik ez genuelako. Hala ere, gustura gaude, azken urteotan egindakoaren isla baita diskoa.\nA.E.: Badakigu diskoak akatsak dituela, baina hemendik urte batzuetara ikusi eta irribarrea aterako zaigu. Atsedenaldi luze bat hartuko dugu orain, urte erdikoa edo urtebetekoa.\nU.L.: Ander eta biok kanpoan izango gara denboraldi batez, eta horregatik, aurrera jarraitzea ez zela posible ikusi genuen. Dena den, aurrerago ikusiko dugu zer egiten dugun.\nZaila egin zaizue musika eta gainontzeko eginbeharrak uztartzea?\nA.E.: Taldekideak elkar ulertzea da funtsezkoa. Niri, esaterako, ez dit axola lagunekin geratu beharrean entseatzen arratsaldea pasatzeak. Elkar ulertzean dago gakoa.\nU.L.: Hartutako konpromisoei eustea beharrezkoa da, baita noraino eta nola iritsi nahi duzun argi izatea ere. Une zailak pasatu ditugu, baina hitz eginez eta elkar ulertuz dena konpontzen da.\nGertuko askoren laguntza izan duzue.\nA.E.: Jabi Tostonek bere denbora librean egin digu diseinua. Oso eskertuta gaude egin duen lanarekin. Diskoaren grabaketan Aitor Ramosek eta Jurgi Taboadak lagundu digute. Horiek gabe ezin izango genuke maketa argitaratu.\nU.L.: Asko eskertzen da musikan interesa duen jendea horretan laguntzeko prest egotea, gainera, musu-truk. Herriko talde txikien eta musikaren alde lan asko egin dute Aitorrek eta Jurgik.\nMaketa izango da zuen agurra, beraz\nU.L.: Utzi aurretik kontzertu bat eman nahi genuen, baina arazo batzuk izan dira, eta ez da atera. Agur kontzertu bat ez ematearen penarekin geratzen gara. Uda hasieran jo genuen azkenekoa, Gaztetxearen urteurren festan.\nA.E.: Niri ondo etorri zait denbora hau. Beste bi musikarirekin aritu naiz inprobisatzen, eta gitarrarekin asko hobetu dudala uste dut. Diskorako konpromisoa hartuta, betebehar bat duzu. Kezka eta presio horrekin lan egiteak erre egiten du. Udan oso gutxi entseatu dugu, baina gogo gutxirekin, eta asko tenkatu dugu soka. Parentesi honek guztioi egingo digu on.\nU.L.: Musikarekin gozatzea ezinbestekoa da guretzat. Orain maketa dugu esku artean, baina azken lau urteotako kontzertuetako eta entseguetako bizipen horiek guztiak izango ditugu gogoan. Zortea izan dugu lau lagun elkartu eta hau egiteko gai izan garelako. Oso pozik gaude.


Azzone Visconti - Wikipedia, entziklopedia askea.\nAzzone Visconti (1302ko abenduak 7, Ferrara-Milan, 1339ko abuztuak 16) Milango jauna izan zen 1329tik hil zen arte. Milango Estatuaren sortzailetzat hartzen da, denborarekin Milango Dukerria bihurtuko zena.\nMilan, 1302ko abenduaren 7a (egutegi gregorianoa)\nMilan, 1339ko abuztuaren 16a (egutegi gregorianoa) (36 urte)\nLuchino Visconti (en) (osaba)\nFerraran jaio zen, eta Galeazzo I.a Viscontiren eta Beatriz Estekoaren seme legitimo bakarra izan zen. 1322an Piacenzako jaun bihurtu zen, baina urte horretan bertan bere aitarekin batera ihes egin behar izan zuen. 1325ean guelfoen aurkako Altopascioko gudu arrakastatsuan parte hartu zuen. Preso hartu zuten Monzako gotorlekuko presondegi zitalean.\nMilango jaun bezala bere postua sendotzeko, 1329an Milango bikario inperial titulua 60.000 (edo 125.000) floringatik erosi zion Luis IV.a Bavariakoa enperadoreari, Aita Santuak esandakoaren aurka, izendapen hauek egiteko eskubidea aldarrikatzen zuena. Azzonek, agindutako kopuru osotik soilik 12.000 florin ordaindu zituen, Luis IV.aren izaera ahula probestuz, nor Azzone gainontzekoa ordaintzera behartzeko gai ez zen izan. Garai hauetan bere osaba Marcoren hiltzaileetako bat zela zioten zurrumurruak zabaldu ziren, baina sekula ez zen ezer frogatzea lortu. 1330ean amaitu zen Visconti familia osoarengan bere aitona Mateo Viscontiren garaitik erori zen eskumikatze mehatxua amaitu zen, eta martxoak 15ean Azzone Milango "Biziarteko Jaun" izendatua izan zen.\n1331n, Joan I.a Bohemiakoaren semea (beranduago Karlos IV.a Germaniako Erromatar Inperio Santukoa enperadorea izango zena), Pavian eginiko oturuntza batean pozoituta hiltzeko zorian egon zen. Berriz ere, Azzone izan zen susmagarri nagusia. Urte horretako abuztuan Teodoro I.a Montferratoko markesarekin aliatu zen Roberto I.a Napolikoa erregearen aurka, honek Italia ipar-mendebaldean zituen jabetzak eskuratzeko. 1332an Bergamo eta Pizzighettone ere konkistatu zituen, 1335ean jarraituz Lodi, Crema, Vercelli, Cremona eta euren aurreko jabeek Aita Santuen Lurraldeari eman zizkieten Lonbardiako beste lurralde batzuk hartuz.\nVeneziak Veronaren aurka izan zuen gerran, Azzonek Veneziaren alde egin zuen, Verona gobernatzen zuen della Scala familiaren etsai porrokatua bihurtzea eragin ziona. Mendekatzeko, Veronako jaunak Viscontitar bat, Lodrisio Visconti izenekoa, Milango Jaurerria beregana zezan xaxatu zuen, eta hau armada mertzenario batekin joan zen Azzoneri aurre egitera. Azzonek ezin izan zuen gudura joan, hezueria atake latz batek eragozten baitzion, baina bere ordez bere osaba Luchino joan zen. Luchinok Parabiagoko gudua irabazi zuen 1339ko otsailak 20an. Gudu hau garaipen garrantzitsu bat izan zen, baita Lodrisiok ordezkatzen zuen oinordekotza arazoaren amaiera ere, harrapatua eta San Colombano al Lambroko gatzeluan gartzelaratua izan zena.\n1339an hil zen hezueri atake baten ondorioz, Milango San Gotardo elizan lurperatua izan zelarik, berak propio eraikitzea agindu zuena urte batzuk lehenago. Ez zuen gizonezko ondorengorik izan, eta garaiko ohiturak jarraituz, bere oinordeko bakarra, emakume bat, oinordekotza ordenan kontutan ere ez zen hartua izan. Azzone Milan eta beste lombardiar hiri batzuk edertzeko egin zituen arkitektura lanengatik oroitua izan zen.\nGaleazzo I.a Visconti Milango Jauna\nWikimedia Commonsen badira fitxategi gehiago, gai hau dutenak: Azzone Visconti


Amodiozko gutun eta SMS lehiaketa - Euskonews\n232 Zenbakia 2003-11-28 / 2003-12-05\nMenu HERRIAK Bergara Inicio > EM 232 > Herriak -->\n2003/11-28/12-05 Amodiozko gutun eta SMS lehiaketa Zuriñe Velez de Mendizabal\nDeba Goieneko kultur albisteak helarazteko: zurkain@euskalnet.net\nBergarako Jardun euskara elkarteak Amodiozko Gutunen XII. Berrigara lehiaketarako eta SMS bidezko II.maitasun mezuen lehiaketarako deialdia egin du aste honetan.\nIaz ehun gutun jaso ziren, horietatik %71 emakumezkoek eta %29 gizonezkoek idatziak. Guztien artetik 29 urteko Iñaki Serrano eibartarra izan zer irabazlea. Aurtengo ediziorako baldintzak betikoak dira. 1989.urtean edo lehenago jaiotakoek har dezakete parte. Behin gutuna idatzita, egilearen izenaren ordez lelo bat asmatu behar da. Norberaren datuak kartazal itxi batean sartu eta azalean, aurreko lelo berdina jarri beharko du parte-hartzaileak.\nSMS bidezko mezuen lehiaketa bigarrenez antolatzen da aurten, eta aurreko urtean arrakasta handia izan zuen antolatzaileen esanetan. Mezu bakarra igorriko da pertsonako, eta mezuaren ondoren, sakelako telefonoaren zenbakia idatzi behar da. Mezuak urtarrilaren 1etik 15era bitartean bidaliko dira 605 71 24 69 zenbakira. Epaimahaiari dagokionez, kultura mailako lau pertsonek osatuko dute: Nerea Elustondo bertsolaria, Karlos Linazasoro eta Itxaro Borda idazleak eta iazko irabazle Iñaki Serrano.\nMusika tresnen museo partikularra\nHaur Hezkuntzari buruzko jardunaldiak\nKontzentrazioak eta bideo forum-a genero biolentziaren aurka\nHogeita bost urte Udal korporazioak dimititu zuela\nGorka Etxabe: "Euskarazko tokiko komunikabideen arteko sarea eratzea komeniko litzateke"


Hegoafrikako probintziak - Wikipedia, entziklopedia askea.\nHegoafrika bederatzi probintziatan banaturik dago. 1994ko hauteskundeen ondoren, herrialdeak beretu zituen bantustanak, eta lehengo lau probintziak bederatzitan banatu ziren.\nApartheidaren garaian, Hegoafrikako beltz gehienak homeland edo bantustan izeneko hamar barrutitan bizi ziren, asko eta asko hirietara lanera joan ohi zen arren; gobernuak osatuak ziren bantustanak, tribu erreserbak biltzeko asmoz. 1970eko hamarkadaren bukaera aldetik aurrera, bantustan haietako lau independente egin ziren, eta errepublika bihurtu (Transkei, Ciskei, Venda eta Bofuthatswana), eta seik barne autonomia lortu zuten (haien artean Kwazulu). Banaketa hori, ordea, ez zen onartu, ez Nazio Batuen Erakundean, ez nazioartean oro har. Izan ere, finantzetan Hegoafrikaren guztiz mendeko ziren, eta langileen hornitzaile: horrez gainera, gobernuak bantustan independenteetakoei hegoafrikar naziotasuna kendu ohi zien eta, hala, beltzak –lana Hegoafrikan eginik–, atzerritarrak ziren bere aberrian.\n1994ko hauteskundeen ondoren, Hegoafrikak beretu egin zituen bantustanak, eta, egoera berria azpimarratu nahian, lurraldea bederatzi probintziatan banatu zen:\nLurmutur Ekialdea (Eastern Cape): lehengo Transkei eta Ciskei bantustanak eta Lurmutur probintziaren hego-ekialdea, gehi Indiako ozeanoko Eduardo Printzearen uharteak.\nEstatu Askea (Free State): lehengo Orangeko Estatu Librea eta zenbait bantustan.\nLurmutur Ekialdea Bhisho Port Elizabeth 168.966 6.996.976 41,4\nEstatu Askea Bloemfontein Bloemfontein 129.825 2.834.714 21,8\nGauteng Johannesburg Johannesburg 18.178 13.399.724 737,1\nKwaZulu-Natal Pietermaritzburg² Durban 94.361 11.065.240 117,3\nLimpopo Polokwane Polokwane 125.754 5.799.090 46,1\nMpumalanga Mbombela Mbombela 76.495 4.335.964 56,7\nIpar-mendebaldea Mahikeng Rustenburg 104.882 3.748.435 35,7\nLurmutur Iparraldea Kimberley Kimberley 372.889 1.193.780 3,2\nLurmutur Mendebaldea¹ Lurmutur Hiria Lurmutur Hiria 129.462 6.279.730 48,5\n¹: Eduardo Printzearen uharteak Indiako ozeanoan dagoen Hegoafrikaren lurraldea da, administratiboki Lurmutur Mendebaldeko probintzian kokatua.\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2022/1/20 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\nOrriaren azken aldaketa: 21 urtarrila 2022, 17:33.


'Desertuan Behatxuloa' saiakera liburua plazaratu du Anjel Lertxundik - Urola Kostako Hitza : Urola Kostako Hitza\nLertxundi, azken lana esku artean duela. (Alberdania)\nBertan azaldu zutenez, Lertxundiren azken lanean “agerian geratzen da idazlea”. Gai sakonak lantzen ditu, irakurlea etxeko sukalderaino gonbidatuta. “Ni”-a oso prestent dagoela ere azaldu zuten aurkezpenean eta, besteak beste, erlijioari eta botereari buruzko gogoetak uztartzen ditu. Idazkera “gogorra” darabil Lertxundik bere azken lanean Igerabideren arabera, “begietara begiratzen duena”.\nIdazleak azaldu zuen pandemiaren aurretik hasita zegoela lan honekin, baina etenaldi espero gabeko hura ondo etorri zitzaiola “haria egiteko”. Jakinarazi zuenez, testuak idazteak adinako nekea eragin dio lan honetan horiek antolatzeak. Hiru kapituluz dago osatuta saiakera, eta Lertxundi ahalegindu da horien arteko konexioak osatzen. Hiru kapituluek kontatzen dutena ezberdina izanagatik, jokabideak eta erabilitako teknikak batzen ditu.


Gernikako Urriko azoka nagusia 2012 - Etxeandia Garardauak\nGernikako Urriko azoka nagusia 2012\n4 azaroa, 2012\nGernikako azoka nagusirako eskaera aspalditik egina izan arren, egun gitxi batzuk lehenago abisatu ziguten bertora joateko. Jakina denez artisau eta nekazari asko dira bertora joan nahi dutenak, eta naiz eta inguruko handiena izan guztientzako postua lortzea benetan da gatza.\nHasiera hasieratik jendea mugitzen egon da azokan. Beste azoketan baino goizago ibiltzen da jendea. Jende ugari goiz guztian zehar. Agian beste azoka batzuetan jende guztia eguerdi partean pilatu egiten da. Gernikan ordea, jende kopurua, goiz guztian zehar berdin antzera ibili da. Agian tokatu zaigun inguruagaitik izan da. Ez gara kale nagusian izan eta nabaritu da ere hortik jende gutxiago ibili dala.\nJende gaztea hurbildu da gehien. Interes handiarekin bertoko garagardo bat ikusita. Kokapenari, produkzio mailari buruz galdera asko eta produktuen arteko ezberdintasunari buruzko jakingurea. Nobedadea Gernikan, lehen aldia bait da garagardo ekoizle bat bertoratzen dana.\nJende ugari halan da be eta 45 litro garagardo banatu dogu hurbildu diren artean. Mari eta Antsonekoa motako garagardoak ziran eta hoiek ere izan dira botilatan gehien saldo doguana.\nBeste azoka batzuei buruzko informazioa, gure web gunean: www.etxeandia.biz eta Gernikako Azokei buruzko informazio gehiago, hemen.\nUrriFest’12 Anoetako Gaztetxean


"Bezeroak fidelizatzeko euskara oso garrantzitsua da" - Tolosaldea - Tolosaldeko ataria\n"Bezeroak fidelizatzeko euskara oso garrantzitsua da"\nTolosaldeko Ataria 2020-06-29 10:06\nIbarra, Villabona eta Tolosako saltokietan lan berezitua egiten du Galtzaundi Euskara Taldeak urtero. Udalek, UEMAK, Galtzaundik zein beste erakundeek eskaintzen dituzten aukeren berri emateaz gain, euren beharrak zuzenean identifikatu eta erantzuteko lanean aritzen da Amaia Doyague Galtzaundiko teknikaria.\nUrtero bisitatzen dituzue saltokiak banan bana. Zergatik?\nSaltokiak herriaren parte dira. Merkatariak eta hornitzaileak herrien balio garrantzitsua dira eta komunitate berdinaren parte gara. Saltokietan euskara erabiltzeak edo ez erabiltzeak hizkuntzaren garapenean garrantzia handia du. Hori kontuan izanda, kanpaina puntualak egin izan dira merkataritzan, eta urte luzetan lan asko egin da herrietako saltokietan euskara indartzeko. Duela pare bat urtetik aurrera, ordea, lanketa puntualak egitea baino, etengabeko jarraipena izango duen dinamika baten alde egin genuen Galtzaundin, aldaketak egonkortzeko modu efektiboena dela sinetsita. Saltokiek herrien egunerokotasunean garrantzia handia dute, eta hor euskararen komunitatea indartu eta bisibilizatzea beharrezkoa da.\nZer-nolako harrera jaso duzue dendetan?\nOro har, oso harrera positiboa jaso dugu eta oso eskertuak gaude. Gainera, urtez urteko jarraipenari esker jarrera aktiboa hartu dute merkatariek. Izan ere, Tolosaldean salerosketa eremuan euskarak duen garrantziaren jakitun dira saltokietako langileak eta euskara balioan jartzen dute merkatariek. Badakite, bezeroek herrian kontsumitzerako garaian kontuan hartzen duten gaietako bat dela hizkuntzarena.\nNon egin da aurrera, eta non dago hobetzeko premia?\nAlde batetik, merkatariek euskararen indarberritze prozesuan eman dituzten pausoak asko izan dira; hizkuntza paisaiak izan duen garapena azpimarratzeko modukoa da. Hala ere, badugu non irabazi. Esaterako, euskarak salerosketarako duen balioa sendotu behar dugu.\nEuskara gertutasunarekin erlazionatzen duzue.\nPertsuaditzeko, pertsonen erabakietan eragiteko, merkatarien eta bezeroaren arteko konfiantza lantzeko, eta beraz, bezeroak fidelizatzeko, gure eskualdean euskara oso garrantzitsua da. Tokiko hizkuntzaren eta tokiko merkataritzaren garapenean, elkarlanak duen garrantzia azpimarratu nahiko nuke. Euskaratik tokiko merkataritza bultzatzeko bide oso bat dago.\nEuskaldunok zein aurrerapauso eman beharko genituzke?\nEuskaldunok gune babestuak behar ditugu gure buruak ahalduntzeko, adibidez elkarrizketa elebidunak praktikan jartzeko, eta saltokiak leku aproposak dira horretarako. Gainera, jario mugatua dutenei bere eguneko zatitxo bat euskaraz egiteko guneak izan daitezke saltokiak.\nBestalde, euskararen garapenean tokiko merkataritzak duen garrantziaz jabetu behar gara eta balioan jarri behar dugu. Bide horretan bidelagun izan behar gara eta are gehiago osasun krisi honek bultzatutako ziurgabetasun egoera honetan.\nTolosaldeko egoerak gauza argi bat erakusten du: tokiko saltokietan erosten badugu, euskaraz erosteko aukera dugu.


naiz: agenda - Pausoka Eguna\nUrriaren 11n, Pausoka Eguna ospatuko da Urbietako San Juan Plazan. Egun osoko egitaraua izango da, umeak protagonista nagusiak izango direlarik.\nGoizeko 10:00etan hasiera emango zaio jaiari. Kalejira, tailerrak, dantza ikuskizunak, musika eta kirol egokitua, besteak bete, eskura izango dituzte bertara gerturatzen direnek. Familia osoarentzako jaia prestatu dute antolatzaileek.\nPausok eguna egitaraua


ACCU Álava - Asociación de personas con enfermedad de Crohn y Colitis Ulcerosa en Vitoria-Gasteiz COOKIEN POLITIKA - ACCU Álava\nCookie-ak Web zerbitzariek erabiltzen dituzte, bertako bisitariei edo erabiltzaileei buruzko informazioa biltzeko eta berreskuratzeko. Testu-fitxategi bat baino ez da, zerbitzari batzuek nabigazioan instalatzen dituzten eta informazioa ezagutzeko aukera ematen duten esate baterako: sartzen den tokia, konexio-denbora, sartzen den gailua (finkoa edo mugikorra), sistema eragilea eta erabilitako nabigatzailea, orrialde bisitatuenak, erabiltzaileak Interneten duen jokabideari buruzko klikatu kopurua eta datuak. Ez dute erreferentziarik ematen erabiltzailearen izen-deiturak kentzeko, eta ezin dute disko gogorraren datuak irakurri, ezta birusik ekipoetan sartu ere. Era berean, ezin ditu irakurri erabiltzailearen disko gogorrean beste zerbitzari batzuetatik ezarritako cookieak.\nWeb gunea eskuragarri dago cookie-ak aktibatuta egon beharrik gabe; hala ere, desaktibatzeak ez du eragotziko funtzionamendu zuzenik.\nIkuspuntu teknikotik cookieek webguneek funtziona dezatela zaluago eta erabiltzaileen lehentasunei egokitutako eran baimentzen dute, bezala adibidez hizkuntza biltegiratzea, herriaren txanpona edo sarbide-gailua antzematea.\nEzartzen dituzte babes-mailak eta galarazten duten edo webgunearen kontrako zibererasoek edo bere erabiltzaileek zailtzen duten segurtasuna.\nBaimentzen dute baliabideetako kudeatzaileek kalitatea hobetzeko bildutako datu estatistikoak eta bere zerbitzuen esperientzia ezagutu ahal ditzatela.\nBalio dute erabiltzaileei, bere interesetan gehiago estutzen dena eskainiz, erakusten diegun publizitatea optimizatzeko.\nWebgunean agertzen da erabiltzaileak edo bisitariak, ondoren esaten den bezala cookieen erabilerari espresuki onartu, onar ditzakeen Cookieetako Abisu bat.\nErabiltzaileak bere nabigatzailea itxura dezake cookie guztiei lehenetsi uko egiteko edo abisu bat cookie bakoitzaren harrerako pantailan jasotzeko eta bere instalazioaren gainean edo ez bere disko gogorrean erabakitzeko.\nACCU – ALAVA ASOCIACION DE ENFERMOS DE CROHN Y COLITIS ULCEROSA gogoratzen ditu bere cookie-erabilera bere onarpenari lotuta instalazioan edo hauek erabilitako nabigatzailearen gaurkotzean zehar egon ahal izango den erabiltzaileak.\nOnarpen hau baliogabetu ahal izango da eduki-konfigurazio aukerak eta pribatutasuna bereko libreen bitartez. Titularrak bere erabiltzaileei gomendatzen die bere nabigatzailearen laguntza kontsulta dezatela edo printzipal nabigatzaileen laguntzako web-orrietan sar dadila: Firefox, Explorer Internet, Safaria, Chrome.\nMailegatutako baimena nola baliogabetu buruz informazio gehiago desiratzen badu edo cookieak desprestatzeko prozeduraren gainean, galderaren bat Cookie-Politikaren gainean egitea bezala horrela, info@accualava.org hurrengo helbide elektronikoaren bidez titularrarekin harremanetan jar daiteke “Cookie-Politika” gaian esanez.\nWebean erabiltzen diren Cookieetako tipoak\nWebetik nabigatzen duen erabiltzaileak titularrak zuzenki sartutako cookieak, zein cookieak aurki ditzake entitate desberdinek titularrean, hurrengo ataletan zehaztutakoaren arabera, sartuta:\nSaio-cookieak, amaitzen dira erabiltzaileak orrialdea uzten duenean edo nabigatzailea ixten du, hau da, aktibo daude bisitak webgunera dirauen bitartean eta beraz gure ordenagailutik ezabatzen dira hura uzterakoan.\nCookie iraunkorrak, amaitzen dira balio duten helburua betetzen denean zein eskuz ezabatzen direnean, ezabatze-data dute eta elkar darabilte normalean online erosketako prozesuan, pertsonalizazioak edo, pasahitz bat etengabe sartu behar ez izateko, erregistroan.\nEkipamendua edo cookieak bidaltzen diren tokitik domeinua kudeatzen duen eta lortzen diren datuak tratatzen dituen entitatearen arabera, berezko Cookieen artean bereiz dezakegu eta hirugarrenak.\nBerezko cookieak dira erabiltzailearen ordenagailuari bidaltzen zaizkion eta guk soilik Webgunearen funtzionamendu onenerako kudeatzen ditugun cookie haiek. Biltzen dugun informazioa erabiltzen da gure zerbitzuaren kalitatea eta erabiltzaile bezala zure esperientzia hobetzeko.\nCookieak hirugarrenak, erabiltzaileak gure webgunearen edukiarekin elkar eragiten duenean ere cookieak ezar daitezke hirugarren (adibidez, sare sozial-botoiak sakatzerakoan edo beste webgune batean ostatu emandako bideoak ikuskatzea), gure Webgunearen desberdina den domeinuak ezarritako haiek direla. Ezin ditugu lortu aipatutako webguneetan nabigatzen duzunean beste webgune batzuen cookieetan biltegiratutako datuak.\nAtari web honetatik nabigatzeak ekartzen du Cookies-eko hurrengo tipoak jarri ahal daitezela:\nERRENDIMENDUKO Cookie hauek erabiltzen dira zure nabigazio-esperientzia hobetzeko eta gure webguneen funtzionamendua optimizatzeko. Aldi bakoitzean ez ditzazula berriz konfiguratu behar zerbitzu-konfigurazioak biltegiratzen bisitatzen gaituzten bakoitzean. Bideo-irakurgailuetako eta soinua bolumen doikuntzak. Bideo-trasmisión hobeezineko abiadurak. Biltegiratzen du E-commercea zerbitzuetako “erosketako orgatxo” batean egindako erosketa.\nGEOLOKALIZAZIOAETAKO Cookie hauek erabiltzen dira ordenagailuko edo eskaintzeko edukitako gailuetako geolokalizazioetako datuak eta zerbitzu egokiagoak biltegiratzeko. Herrian estututako edukiak, hiria, hizkuntza, etab.\nERREGISTROKOAK Erregistro-cookieak sortzen dira erregistratzen edo gure atari webetako bateko saioa hasten duzunean. Nabigatzailea manten dezakezu nahiz eta itxi autentifikatuta, horrela itzultzen zarenean ez bazenu deskonektatzen edo saioa itxi dezazun identifikatuta iraungo duzu. Gure atari webetako zona batzuetan, adibidez lehiaketan parte hartzeko, sartzeko.\nANALITIKAK Cookie hauek gure atarietako weba zure nabigazio esperientziaren informazioa biltzen dute era erabat anonimoan. Bisitari-kopurua kontabiliza dezakegu. Erabiltzaileak bisitarik errepikatzen duen jakin dezakegu. Informazio honek nabigazioa hobetzen eta zerbitzua hobetzen lagun diezaguke.\nPUBLIZITATEKO Cookie hauek informazioa jasotzen dute erabiltzaile anonimo bakoitzari atari webetan erakutsitako iragarpenen gainean. Publizitatea erabiltzailea konektatzen ari denetik gailu-tipora moldatzea. Kudeatutako iragarpenak ematea zehar hirugarren orrialdean erakusten direla denbora erreala.\nCookie hauen inguruko informazio gehiago aurki daiteke hemen: https://www.google.es/intl/es/policies/technologies/types/ eta https://developers.google.com/analytics/devguides/collection/analyticsjs/cookie-usage.\nVicente Abreu kalea 7, behea. 2. bulegoa\nArreta-ordutegitik kanpoko hitzordua nahi izanez gero, jarri gurekin harremanetan telefonoz


2030erako EAEko Jasangarritasunerako Hezkuntzako Estrategia - Ingurumen, Lurralde Plangintza eta Etxebizitza Saila - Eusko Jaurlaritza - Euskadi.eus\nirakaskuntzan eta ikaskuntzan garapen jasangarriaren funtsezko gaiak eta alderdiak sartzea, hala nola klima-aldaketa, hondamendiak gertatzeko arriskuaren murrizketa, bioaniztasuna, pobreziaren murrizketa, kontsumo jasangarria, gizarteratzea, etab.\nirakaskuntza eta ikaskuntza metodo parte-hartzaileak bultzatzea, ikasleak hauspotu eta autonomia emateko, haien jokabidea aldatu eta garapen jasangarriaren aldeko neurriak errazago har ditzaten.\n2020rako EAEko Ingurumen Esparru Programak, 2014ko abenduaren 2an onetsiak, 5. helburu estrategikoan hauxe dio: «Politiken koherentzia bermatzea, ingurumenaren integrazioa areagotuz», eta adierazten du ingurumen-politiketan aurrerapen gutxi lortuko direla gizarteari egiazko protagonismoa ematen dion gobernantza-eredu baten ekarpenik gabe. Erantzukidetasun publiko-pribatua eta herritarrena bultzatzea da hobeto koordinatutako ingurumenaren kudeaketa parte-hartzailea lortzeko bidea.\nZehazki, 5.4 jarduteko lerroan, «Jasangarritasunerako hezkuntza eta kontzientziazioa indartzea euskal gizarte osoan» izenekoan, honako 66. jarduera hau jasota dago: «Jasangarritasunerako ingurumen-hezkuntza estrategia elaboratzea».\nEuskal Autonomia Erkidegoko Administrazio Orokorrak bere gain ditu ingurumena babestearen arloko eskumenak, zehazki, ingurumen eta ekologiaren alorrean Estatuko oinarrizko legeria bere lurraldean garatu eta betearazteari dagokionez; hori dela eta, Ingurumen eta Lurralde Politika Sailak «2030erako EAEko Jasangarritasunerako Ingurumen Hezkuntzako Estrategia» lantzeari ekin dio.\nErakunde: Ingurumena eta Lurralde Politika\nOrganoa: Natura Ingurunearen eta Ingurumen Plangintzaren Zuzendaritza\nEstrategia prestatzeko prozesuak gogoeta eta eztabaida sustatu nahi ditu Jasangarritasunerako Hezkuntzaren kudeaketan zuzeneko edo zeharkako eragina duten arloetan (ingurumen, kultura, turismo, hezkuntza, ondare eta abarren sailak edo arloak) eskumenak dituzten Euskadiko Administrazio Publikoen artean (Eusko Jaurlaritza, Foru Aldundiak eta Udalak).\nHorrekin batera, halaber, erakunde sozialen, talde informalen eta oinarri sozialaren parte-hartzea ere bideratu nahi da Irekia plataformaren bitartez, eta lortutako informazioa Administrazio Publikoen parte-hartze prozesuarekin batera kudeatu.\nAzken aldaketa: 2016/01/15


"Komedia bakarrik idaztea oso gogorra da; norbait behar da ondoan" - Zarautz - Zarauzkohitza.eus\n"Komedia bakarrik idaztea oso gogorra da; norbait behar da ondoan"\nItziar Ugarte Irizar / Berria 2019-09-24 10:34\nTelmo Esnal eta Asier Altuna zinegileak (@kulturalea).\n'Aupa Etxebeste!'-ren ostean, 'Agur, Etxebeste!'. Hamalau urteren ondoren, berriz ere komedia egitean libreago sentitu dira Asier Altuna eta Telmo Esnal, dibertitzeko gogoz, eta orduko lantalde bera bilduta. Gaur aurkeztuko dute filma, Euskal Zinemaren Galan.\nIkuslea barrez jarri nahi dute, eta hala azaldu dira eurak ere, umorez eta elkarri barrea ateraz. Hamalau urteren ostean, Etxebestetarrak biziberritu dituzte Asier Altunak (Bergara, Gipuzkoa, 1969) eta Telmo Esnalek (Zarautz, Gipuzkoa, 1966). Etxeko hormen artetik irtenda, plaza dute orain gudu-zelai Maria Luisak (Elena Irureta), Patriziok (Ramon Agirre), Iñakik (Iban Garate) eta Luzianok (Paco Sagarzazu). Lehen irudietan, herriko alkate lanetan azalduko da Patrizio, baina, azpijokotan arituko denez, Maria Luisak hartuko dio lekua. "Hemendik aurrera gauzak nire erara egingo dira". Esan eta egin. Hankaz gora jarriko du udaletxeko martxa, eta, azkenean, etxera sartuko da bueltan iskanbila.\nGaur aurkeztuko dute Agur, Etxebeste! Donostiako Zinemaldian, Euskal Zinemaren Galan, eta ostiraletik aurrera izango da zinema aretoetan. Lehen erakustaldietan, entzun dituzte barreak, eta hori da orain lasaitzeko behar dutena. "Baina erabat lasai hamalau urte barru egongo gara, 'ze ona!', 'zein zen hobea?' hasten direnean denak. Imajinatzen?".\nAupa Etxebeste! arrakastatsuaren ostean, bueltan dira familiaren gorabeherak. Zerk motibatu zaituzte istorioa berriz hartzera?\nTelmo Esnal: Ekoizleak egin zigun eskaintza, eta pentsatu genuen hau momentu egokia izan zitekeela. Euskal zineman ez da inoiz aurreko pelikula baten sekuelarik egin, eta opari bat izan da. Opari bat, aktore berberekin eta talde guztiarekin berriz elkartzea. Ni horrek erakarri nau gehien. Eta ezagutzen ditugun pertsonaiekin istorio berri bat sortzeak ere bai. Pelikula oso ezagun baten bigarren partea egitea erronka handia da. Modu arduratsu batean hasi ginen istorioa lantzen, baina, momentu batean, erabaki genuen ezin genuela aurrekoaren menpe lan egin.\nAsier Altuna: Pelikula proiektu berri bat bezala hartu dugu, nahiz eta pertsonaiak eta testuinguru bat markatuta egon. Beste istorio oso diferente bat kontatu dugu, aurrekoari keinu pila bat egin dizkiogun arren.\nZergatik ikusi duzue orain izan zitekeela unea?\nT.E.: Aupa Etxebeste! bukatu eta berehala eskaini ziguten bigarren partea egitea, baina ez zen momentua, bakoitzak bere proiektuak zituen. Donostia 2016rako film labur bat egiteko elkartzean, berriz proposatu ziguten. Komedia aspaldi egin gabe geunden, eta orduan esan genuen: "Ba, orain bai". Libreago sentitu gara honetan sartzeko. Ausartago.\nT.E.: Disfrutatzera joan gara, beldurrik gabe. Jantziena, adibidez. Agian aurretik ez genuen hautatuko Maria Luisa horrela janztea alkate izendatzera doazenean, edo berdin etxe hain zuri bat jartzerakoan; zinema eta zuria oso gatazkatsua da beti, baina zergatik ez egin? Proposamen teknikoetan ibili gara ausart.\nBigarren zatiek ezinbestez dakarte aurrekoaren pisua. Nagore Aranburuk eta hirurok idatzi duzue gidoia. Nola joan da?\nT.E.: Asko kostatu zaigu. Hasi ginenean ni Dantza-rekin  nengoen, Asier Amama-rekin ... Hirugarren pertsona bat behar genuen, eta Nagorerekin oso harreman ona geneukan, Brinkola [telesaila, 2009] elkarrekin idatzi genuelako. Prozesu oso luzea izan da, konplikatua. Ez genuen ondo ixten gidoia, baina, bukaera esperpentikoa okurritu zitzaigunean, listo, ikusi genuen.\nA.A.: Aurrekoan, gizarteari kritika bat ere egiten genion, eta hortik abiatu gara honetan ere. Ingurua gure ikuspuntutik begiratuta ateratzen da gaia: zer gertatzen da gaur udaletxe munduan? Eta hor dago.\nT.E.: Idazten ari ginela, ustelkeriarena pil-pilean zegoen: egunero zegoen PPko trama telebistan. Aznarren emaztea alkategai, bestea elefanteak akabatzen...\nBaina, denaren gainetik, itxurak gordetzea. Horretan lehengoan diraute Etxebestetarrek.\nT.E.: Bai, itxura eman behar da estatusa mantentzeko. Azkenean, ustelkeriarena aitzakia bat da familia kinka larri batean jartzeko.\nOraingoan izan dezake leku gehiago kritika sozialak? Ustelkeria, emakumeek boterea hartzearen aldeko aldarriak...\nT.E.: Aurrekoa itxiagoa da. Herria hirugarren pertsonaia bat bezala zen. Baina hemen hor daude, kalean gertatzen da. Aurrekoak bazuen drama puntu bat, eta uste dut honetan ere badaudela momentuak. Elenak [Irureta] komentatzen zuen: isiltasunak ere badu bere pisua. Bestetik, orain emakumeen unean gaude, eta hori ere sartu nahi genuen: ez sartzeagatik, nik behintzat pentsatzen dudalako hobeto joango litzatekeela mundua era horretan.\nA.A.: Kontrastean, hor dago nola islatzen dugun gizonen mundua, ehiztarien giro hori dena. Misogino batzuk dira.\nZinemaldian da 'Agur Etxebeste!'\nZarauzko Hitza 2019 ira 23 Zarautz\nEgun hauetan Donostiako Zinemaldian emango dute Telmo Esnal zarauztarraren eta Asier Altuna bergararraren lan berria.


Hilabete amaieran ospatuko da Bertso Eskolen Eguna Seguran — Bertsozale Elkartea\nHilabete amaieran ospatuko da Bertso Eskolen Eguna Seguran\nIrailaren 30ean izango da eta egun osorako jaia antolatu du aurten ere Euskal Herriko Helduen Bertso Eskolen Batzordeak. Bazkarirako txartelak eskuragai daude www.bertsosarrerak.eus atarian, irailaren 24ra arte.\nPortugaleteri lekukoa hartuz, aurten Seguran gauzatuko da Bertso Eskolen Eguna. Bertsolaritzaren topagune izango da Segura, gainera, irailaren 30ean: Bertso Eskolen Egunarekin batera, han jokatuko delako Bertsolari Txapelketa Nagusiko final laurdenetako bat.\nUrtero legez, egun osoko egitaraua prestatu du Euskal Herriko Helduen Bertso Eskolen Batzordeak. Elorripe herriko tabernan emango zaio hasiera festari, 12:30ean. 14:00etan bazkaria eskainiko da plazan, Iparra Hegoaren eskutik eta bazkalostean, Bertsotruk bertso eskolen arteko desafioen hirugarren edizioa aurkeztuko da parte-hartzaileekin. 2015ean antolatu zuen lehen aldiz ekimena Euskal Herriko Helduen Bertso Eskolen Batzordeak eta geroztik hainbat bertso eskolak hartu izan dute parte: guztira, urtero 30 bat saio egin izan dira bertso eskolen artean, beren arteko harremana sendotuz.\nBazkarirako txartelak, eskuragai\nIrailaren 24ra arte lortu ahal izango dira Bertso Eskolen Egunaren baitan egingo den bazkarirako txartelak. 15 euroren truke erosi ahal izango dira www.bertsosarrerak.eus atarian bertan.\nBazkarirako txartelak, irailaren 24ra arte eskuragai.


Hitzezko erraldoia - Gipuzkoako Hitza\n2022, apirilak 22 gipuzkoa, Iritzia 1686\nGaur zortzi hil zen Iñaki Segurola idazle, hiztegigile, irrati eta egunkarietako zutabegile, euskaltzain urgazle eta adiskidea. Hainbat oroitzapen berritu zitzaizkidan haren heriotzaren albistea jaso ondoko goibelaldian, batzuk pertsonalak, besteak ez hainbeste.\nLehena Nemesio Etxanizen Izotz-kandelak nobelaren edizioaren aurkezpena da, berak apailatua, Iñaki Segurolak, euskal literaturaren munduan lehen agerpena eginez, 1992an. Lagunarte antiklerikalean zebilen gaztea apaiz baten nobela berreskuratzen eta promozionatzen. Ez nolanahiko apaiza, ez nolanahiko nobela, jakina.\nAurrerago, 1994 edo 1995 inguruan, Iñaki, Euskaldunon Egunkaria-ko zutabegile ordurako, aholku eske hurreratu zitzaidan argitaletxe bat sortu nahi zuelako. Samurtasunez oroitzen dut orduan zeukan ezinegon hura. Ez zuen argitaletxea sortu baina Ostiela! aldizkarian parte hartu zuen 1995 eta 2006 artean, aldizkariaren sortzaile eta zuzendari Jon Aranorekin eta beste kide batzuekin batera.\nGu bion arteko adiskidetasuna asko estutu zen, eta aldi berean zabaldu, 2005 eta 2006 inguruan, biok Goraño izeneko mendi-talde sui generis bateko kide izan ginenean, berak sortu, abian jarri eta dinamizatua, bera (aproposko) “presidente” zela. Askotariko jendea batu eta ezagutu genuen talde heterogeneo, eklektiko eta ektoplasmatiko samar hartan.\nGorañori esker ezagutu zuen Segurolak, beste batzuen artean, berarentzat izen mitikoa zeukan leku bat, etxetik gertu izan arren aurretik egundo ikusi gabea: Larraskanda. Izen horrekin, ezin ba leku zatarra izan!\nAzken urteetan gutxitan ikusi nuen, baina leitu dut idatzi duena, entzun ere bai, sarri samar, irratiko haren jarduna, hala irrati ofizialekoa nola bestekoa. Euskara batuari buruzko debate batean ere elkartu gintuzten behin, Azkoitian. Ez geunden ados, baina ezta mutur banatan ere.\nKoldo Mitxelenaren biloba intelektuala izatera deitua zegoen —Ibon Sarasola tartean zutela—, baina bai zera! Zorioneko h-aren aurka ere mintzatu zen barren ez oso aspaldi! Batetik, zintzotasuna gogotik estimatu eta praktikatu arren, txintxoa izatea nahita ere ezinezkoa zitzaion. Bestetik, batuari estandarra ere esaten zaio, eta estandarizazio orok min ematen zion, hartaz pentsatze hutsarekin, haren gogo bihoztunegi, erraietakoegi, akaso erromantikoegiari.\nUste dut —eta nahiago nuke berak kargu hartu ahal izango balit ados egon ezean— euskaltzulotasun erradikal batek bizi zuela Iñaki, euskara zerbait organikoa zela haren gorputz-gogoetan, eta horrek eragozten ziola ontzat ematea —zilegi izan bekit metafora— euskarari biziko bada derrigor egin beharreko sendaketa eta ebakuntza mingarri batzuk.\nBeti esan izan dut eta berriz ere esango dut: estandarrarekiko zeuzkan kritikak eta errezeloak gorabehera, Iñaki Segurolaren prosak beste inorenak ez bezala erakusten du euskara batua zein aberats, indartsu eta bizia izan daitekeen; eta den, azken batean.\nProsa hori, ordea, ezer gutxi litzateke, prosa horrekin idatzitako testuetan ez balego pentsamendu bizi, bakan eta libre bat, kate guztietatik askatu nahian dabilena etengabe, batzuetan askatu nahia bera lotura bihurtzeraino, gero lotura horretatik ere askatu nahi izateko.\nFisikoki handia, Iñaki Segurola Ogrue erraldoi bihurtzen zen hizketan eta idazketan. Hitzezko erraldoia.


Itxaro Bordak Amaia Ezpeldoi detektibearen azken lana aurkeztu du - KULTUR SHAREA\nPosted on 2021-07-19 by KulturSharea\nEuri zitalari esker eleberria Donibane Garazin abiatzen da. Istorioaren ardatzean Maddiren desagerpena dago, emakumearen ama detektibearengana joango da alaba aurki dezala eskatuz. Erretiroa hartzear dagoen arren, Ezpeldoik kasua onartuko du.\nItxaro Bordak (Baiona, 1959) ia hiru hamarkada iraun duen abenturari amaiera ematea erabaki du. Amaia Ezpeldoi detektibea erretreta hartzera doa Euri zitalari esker (Susa) eleberrian, halaxe agindu dio Joana Garralda maitaleari. Baionako apartamentuko puskak bildu eta harekin joango da Atharratzera, mendialdean bizialdi berri bat hastera. Ez ditu alferrik hirurogeiak gertu. Alta, dei bat jasoko du ezustean: Maddiren ama da, atezuan, gauetik goizera Landetara ezkondu zen alabaren berri ez duelako izan aspaldi. Garraldaren 4x4a hartu eta haren atzetik abiatuko da Ezpeldoi, Maddiren desagertzea azken kasua izango duela zin eginik.\nAurrean duen misterio hori argitzeko pausoak lehen pertsonan kontatuko ditu detektibeak, baina, tarteka, liburuan “badira hirugarren pertsonan kontatutako atal batzuk ere Ezpeldoiri ez, baina irakurleari arrasto batzuk emango diotenak” azaldu du Maialen Berasategik Donostian egin duten aurkezpenean.\nEleberri honetan “atzera begiratze bat dago”, dio Berasategik, “aurrera ere begiratzen du, jakina, erretiroaren promesa hori dela medio”. Ezpeldoik balantze moduko bat egiten du 30 urte horietako bilakaera bital, pertsonal, profesional eta sozialaren inguruan.\nIbilbide luzeko pertsonaia\nEzpeldoi ibilbide luzeko pertsonaia literarioa da. Bordak 1994an sortu zuen detektibea Bakean utzi arte (Susa) nobelan. 1990-1991 urteetan, Zuberoan eraiki nahian ari ziren gas-hodiaren afera dela-eta, “eztabaida eta debate horiek guztiak -aldekoak, kontrakoak zein iritzirik ez zeukatenenak-” liburu batean bildu nahi izan zituen Bordak, eta bere lehen eleberri beltza izango zenerako Ezpeldoi eraman zuen kasua ikertzera.\n30 urte hauetan, Euskal Herriko hainbat gai salatu ditu Bordak bere pertsonaiaren bidez, “salaketa ugari egiteko beta eta baliabidea” topatu duela dio. Gainera, betidanik nobela beltzen zalea izan da, zenbait gertakari berezi kontatzeko biderik egokiena dela uste du baionarrak. Besteak beste, genero beltzeko pertsonaia bereziei esker injustiziak salatzeko eta auto-zentzura ekiditeko bidea topatu dute idazle batzuek euskal literaturan. Ezpeldoiren bitartez bide hori bilatu duela dio Bordak, “nobela edo literatura sorkuntza batek auto-zentsuraren atzamarretatik askatzeko balio dezakeelako”, bere esanetan. Besteak beste, gai ekologistak, familiaren ingurukoak, antimilitaristak edo politikoak kritikaren jomugan egon dira Baionako idazlearen lanetan. Hala, idazlearen hitzetan, bilduma honek badu memoria kolektiboaren ontzitik.\nBilduma oso baten seigarren liburua da Euri zitalari esker eta Bordak iragarri duenez, azkena. Horrek aurreko eleberrietako pertsonaiak seigarren atal honetan bazkari baten bueltan biltzera eraman du idazlea. Baina, nahiz eta lehengo istorio edota pertsonaia batzuk agertzen diren nobela modu independentean irakur daitekeela nabarmendu du Berasategik, “ez dago haria galtzeko arriskurik”.\nJoanes Lopez Zeraingoa du protagonista Patri Urkizuren ‘Suaren Froga’ eleberriak


El Día, 1933-12-26 | 1933 | El Día, 1933-12-30\nEl Día, 1933-12-27\n— Kaixo, aspalditxo Ixaka ¿zer moduz, lagun zarra?\n— Ondo ta i. ¿Oraindik ere «La Constancia» irakutzen dek?\n— Irakurri... ba dakik. Izparringi «katoliko» garbia zala gure denporan onekin izan giñala. Ik, nik baño argiago «muturra» ikusi ta utzi uan, eta nik oraintxe garbi ezagututa utzitzeko asmotan nekiok. Lengoa ez det oraingo «Constancia». ¿Irakurri aldituk, iregatik jarri dituan gaizki esanak?\n— Bai, motel. Baño neriak etziak iluntasunik eman. Apaiz bategatik, jarri zituanak; «Bizkai Jemeingo Apostolua» ixekaz jarrita ikusteak orrek bai sutu nauala. ¡Elgoibar'en degun apaiz jatorrenetako bategatik «burlaz» ari!\nOnen gaiñ bialia zeukat idazti bat. Azalduko dala uste diat «Euskal Orrian» irakurrik azaltzen danian, azaltzeko garaia dik onezkero ta.\n— Poz pozik alare. Ire idazki denak irakurtzen dizkiat.\n— Eskerrik asko. Nik ezin ulertu diat «Constancia» bidea. Danogaitik gaizki esan, besteren egia gezurtatu ezin duanian eta izen ordeko bat artu gaur bigar beste bat eta arpegia izkutatu.\nBide ori bide okerra iruritzen zitzaidan. Egia garbi azaltzeko nik beintzat arpegia emateko lotsarik ez diat.\nEzkutuka dabilena... nun... ¿arpegi garbia ote zeukak?\n— Irekin nauk, Ixaka. Gaizki ezaka, jardutiak, arpegia izkutuka, ez dik gizontasunik. Eta benetan esaten diat. Orrexegatik «Constaciaz», bete egin nauk. Berak onak, besteak erok baño txarragotzat botata, aspalditxok bidea dik. Uzteko asmoetan neoken ta...\n— Nik ez diat neregatik utzi dekala ezaterik nai; baña oldoztuik eta geroz egiñ erabakia.\n— Agur bada Ixaka; poztutzen nauk ondo arkitziakin. Jarraitu egi alde.\n— Eskerrik asko, lagun zarra, agur, agur.


M. Aranburu - Miércoles, 13 de Junio de 2018 - Actualizado a las 06:03h\nordizia- José Ignacio Asensio, Ingurumeneko diputatuak, José Miguel Santamaría, Ordiziako alkatearekin batera, Gipuzkoako Foru Aldundiko Ingurumeneko Departamentuak zuzendutako Gipuzkoa Argitu programako tailerrak aurkeztu ditu Ordiziako Udalarekin elkarlanean.\nordiziarren pausoakHorregatik, datorren astelehenean, hilaren 18an, argindarraren kontsumoak ulertu, aztertu eta erabakiak hartzeko tailerra eskainiko dute doan. Arratsaldean izango da saioa, 18.00etan, Ordiziako KZgunean. Hala ere, tailerrean parte hartu nahi dutenek ostiral hau baino lehenago eman beharko dute izena. Bi bide erraztu dituzte horretarako. Batetik, rosa@laiacoop.eus helbidera posta elektronikoa bidaltzea da. Bestetik, 653 013 702 telefonora deitzea da. Hala ere, informazio osagarria ere eskainiko dute gipuzkoaingurumena.eus/eu/argitu estekan. Diputatu eta alkateak jakinarazi dutenez, tailer hau “arrakastatsua” izaten bada eta jendeak horrelako tailerren beharra duela ikusten badute, gehiago ere antolatuko dituzte.\ninformazioa, gakoaOrdizian egingo duten tailerra ez da bakarra izango;izan ere, hilabete hauetan 40 tailer egiten ari dira Gipuzkoako hainbat herritan. “Udal eta Aldundien arteko lana da hau. Tailerrak herritarrekin egingo dira, ez beraientzat bakarrik. Horrela, nahi duenak etxean dituen argiaren fakturak ere ekartzeko aukera izango du eta bertan horiek aztertuko dira. Hala, ikusi ahalko dute nola kudeatu dezaketen hobeto energiaren erabilera hori eta era berean, erosotasun hori galdu gabe, energiari dagokion gastua nola murriztu daitekeen ikusteko hainbat gako ere emango dizkiete. “Jendeari informazioa behar bezala eman behar zaio eta fakturan aurrezteko beharrezko baliabideak dituen gida bat ere egin dugu”, azaldu du Asensiok.


Elexpururen hiztegia sarean jarriko dute - Bergara - Goiena.eus\nElexpururen hiztegia sarean jarriko dute\nOihana Elortza 2006-03-10 10:09\nUrtea bukatu baino lehen egongo da sarean: 22.000 sarrera eta 1.000 argazki izango ditu.\nJuan Martin Elexpuru idazleak egindako Bergara aldeko lexikoa hiztegia sarean jarriko dute urtea bukatu baino lehen. Juan Martin Elexpuruk berak egingo ditu egin beharreko moldaketak. 7.000 euro ordainduko dizkio Udalak lan hori egiteko. Gero, Udalarenak izango dira datu-basearen gaineko autore-eskubide guztiak, nahiz eta inoiz ezingo duen saldu datu-base hori.\nDagoeneko lanean dabil Elexpuru. Lana iraila bukatu baino lehen amaitu behar du eta handik gutxira gura dute hiztegia sarean jarri; egilea ere on line ari da lan egiten, eta uste dute bukatu eta gutxira egongo dela denok kontsultatzeko moduan.\nSarean egongo den Bergarako hiztegia orain arte esku artean erabili dugun bera izango da: 22.000 hitz izango ditu, azpisarrerak barne, eta 1.000 argazki koloretan. Bada, dagoeneko hasi da Elexpuru datu-base guztia sarean sartzen.\nCD-Roma ere bai\nHiztegia sarean jartzeaz gain, Euskara Sailak komenigarritzat ikusten du CD-ROMa ere ateratzea, egin beharreko oinarrizko prestaketa sarean jartzeko bera delako. Juan Martin Elexpuruk egindako Bergarako hiztegia 2005eko hasieran aurkeztu zuten eta 3.000 ale atera zituzten.


Erandioko belarriprestek eta ahobiziek formakuntza-saioak jasoko dituzte - Erandio - 2018-10-29 - Hiruka.eus\nHiruka.eus 2018-10-29 20:00\nTrabudu dantzari-taldea da sustatzaileetako bat. © ERANDIOKO EUSKARALDIA\nErandioko Euskaraldiaren batzordeak hiru prestakuntza-saio antolatu ditu datozen egun eta asteotan, ariketa sozial horretan Belarriprest edo Ahobizi roletan jardungo duten herritarrak eroso senti daitezen. Saioa bihar, martitzenean, egingo dute Astrabuduan eta datozen asteotan errepikatuko dute Altzagan eta Erandiogoikoan.\nEuskaraldia ekimenean herritarren hizkuntza-ohiturak aldatzea dute helburu, antolatzaileek gogorarazi dutenez. Ariketa horrek ez-ohiko egoerak sortuko ditu, 2tarteka deserosoak ere izan daitezkeenak2. Horregatik, herritarrak prestatzea funtsezkoa izango da, gertatuko diren kasu horietan nola jokatu jakin dezaten.\nErandion daborduko 500 herritarrek hartu dute konpromisoa Euskaraldian parte hartzeko. Denera, 515 dira, horietako 298 Ahobizi eta 217 Belarriprest. Denak gonbidatu dituzte euren hamaikakoak osatzera.\nArgibide gehiagorako, honako posta elektronikoaren helbidera idatz daiteke: euskaraldiaerandio@gmail.com.\nUrriak 30, martitzena\n19:00 Prestakuntza-saioa, Astrabuduko Josu Murueta kultur etxeko gela urdinean.\nAzaroak 6, martitzena\n19:00 Prestakuntza-saioa, Erandioko udaletxeko HAPO gelan, Altzagan.\nAzaroak 13, martitzena\n19:00 Prestakuntza-saioa, Erandiogoikoko Gizarte Etxean.